ועדת המשנה לזכאי חוק השבות וקשר עם התפוצות, כנסת 24, פרוטוקול מספר 1, 2022-03-15 10:30

יום טוב חי כלפון: בוקר טוב לכולם, אני מתכבד לפתוח לראשונה את ישיבת ועדת המשנה של ועדת החוקה, חוק ומשפט, ועדת המשנה לזכאי חוק השבות וקשר עם התפוצות.

יום טוב חי כלפון: היום י"ב באדר ב' תשפ"ב, ה-15 במרץ 2022.

יום טוב חי כלפון: על סדר היום: תכלול ותיאום המאמצים להעלאת זכאי חוק השבות מאוקראינה ורוסיה.

יום טוב חי כלפון: הוועדה הוקמה ביוזמת יושב ראש הכנסת מיקי לוי, על מנת לטפל בעלייה, קליטה ותפוצות בכנסת ישראל בשל המצוקה הקיימת - - לצערנו הרב, הוועדה לא הוקמה מאז השבעת הכנסת ה-24 ומאז השבעת הממשלה.

יום טוב חי כלפון: אנחנו בעידן של משבר וגל עלייה משמעותי שכבר קורה בימים אלה מאוקראינה, מרוסיה ומדינות האזור.

יום טוב חי כלפון: אני רוצה לברך את יושב ראש הכנסת על ההחלטה המתבקשת להקים את וועדת המשנה הזו, וגם ליושב ראש וועדת האם, חבר הכנסת גלעד קריב שהיה בלב העניינים, לקח את המושכות ודחף לעניין החשוב הזה.

יום טוב חי כלפון: אתם תציגו ותסבירו לנו מדוע זה חשוב שנתכנס כאן ונדון בדברים האלה שקורים ממש בימים אלה.

יום טוב חי כלפון: ברשותכם, אני רוצה לפתוח בדברים שנאמרו על ידי נתן שרנסקי לפני כמה ימים, באירוע בו הוא השתתף.

יום טוב חי כלפון: הדברים ששרנסקי אמר נגעו בי באופן מיוחד.

יום טוב חי כלפון: הוא אמר כך: כשאני גדלתי באוקראינה, היו שם המון אומות ולאומים.

יום טוב חי כלפון: היו אנשים שהיה כתוב בתעודה שלהם רוסי, אוקראיני, גרוזיני, קוזקי, זה לא היה כל כך חשוב.

יום טוב חי כלפון: לא היה הבדל גדול, אבל דבר אחד היה חשוב, אם היה כתוב יהודי, זה היה כאילו יש לו איזו מחלה.

יום טוב חי כלפון: לא ידענו כלום על יהדות, לא היה שום דבר משמעותי בזהות היהודית שלנו חוץ מאנטישמיות ושנאה כלפינו.

יום טוב חי כלפון: לכן אף אחד לא השתדל להחליף בתעודת הזהות שלו את המילה רוסי במילה אוקראיני, למשל כדי להתקבל לאוניברסיטה.

יום טוב חי כלפון: זה לא משנה.

יום טוב חי כלפון: אם היה כתוב יהודי והיית מצליח לשנות את זה, כמובן שהסיכוי שלך להתקבל היה יותר גדול.

יום טוב חי כלפון: נזכרתי בזה השבוע כשראיתי אלפי אנשים עומדים בגבולות, מנסים להימלט מהטרגדיה באוקראינה.

יום טוב חי כלפון: הם עומדים שם יומם ולילה ויש מילה אחת שיכולה לעזור להם לצאת משם, יהודי.

יום טוב חי כלפון: אם אתה יהודי, יש בחוץ יהודים שדואגים לך, יש מישהו בצד השני של הגבול שמחפש אותך.

יום טוב חי כלפון: הסיכוי שלך לצאת הוא גדול.

יום טוב חי כלפון: העולם התהפך, כשהייתי ילד יהודי הייתה מילה יוצאת דופן לרעה, אף אחד לא קינא בנו.

יום טוב חי כלפון: היום בגבול אוקראינה המצב הוא הפוך.

יום טוב חי כלפון: המילים האלה ריגשו אותי במובן הזה שלצד כל הפולמוס וכל הדברים שאנחנו שומעים בימים האחרונים, אנחנו גם יכולים להתגאות.

יום טוב חי כלפון: זו גאווה לאומית שיש לנו כאן מדינה שמשקיעה מיליארדים כדי להביא לכאן יהודים.

יום טוב חי כלפון: אני רוצה להדגיש, אנחנו מטפלים בוועדה הזו בזכאי שבות, בנוגע לזכאי השבות אין מכסות, נקבל את כולם ללא שום הגבלה.

יום טוב חי כלפון: נשקיע את כל המשאבים שניתן להשקיע כי זה המנדט של המדינה היהודית, להיות בית בשביל יהודי העולם.

יום טוב חי כלפון: אני רוצה להדגיש, אנשים שמגיעים אלינו יהפכו להיות אזרחים שווי זכויות, זה לא רק הצעד ההומניטרי, שאני לא מזלזל בו והוא מתבקש, לעזור עד שיעבור זעם.

יום טוב חי כלפון: אנחנו נשאיר את זה בצד.

יום טוב חי כלפון: בנוגע לזכאי השבות, הם באים להפוך להיות אזרחים שווי זכויות במדינת ישראל.

יום טוב חי כלפון: המנדט של המדינה הוא לעשות הכל כדי שהם יהפכו להיות אזרחים שווי זכויות ושהם יוכלו לחיות פה חיים מאושרים.

יום טוב חי כלפון: זו הגדולה של המדינה שלנו.

יום טוב חי כלפון: רציתי להתחיל בדברים החיוביים האלה.

יום טוב חי כלפון: אני יודע שבהמשך אנחנו כמובן נדבר על דברים שיהיו יותר קשים ושנויים במחלוקת, אבל חשוב להתחיל בשבחה של מדינת ישראל.

יום טוב חי כלפון: אני גם בעמדה להגיד את זה, זה לא מובן מאליו שמדינה לוקחת אזרחים ממדינה אחרת והופכת אותם לאזרחים שלה, נותנת להם כסף, משאבים, אנשים שעובדים, אני בעצמי חוויתי את התהליך הזה.

יום טוב חי כלפון: אני מאוד גאה במדינת ישראל שעושה את זה.

יום טוב חי כלפון: הכותרת של הדיון שלנו היא תכלול ותיאום המאמצים להעלאת זכאי השבות מאוקראינה, רוסיה והאזור.

יום טוב חי כלפון: אנחנו בכוונה לא כתבנו רק אוקראינה כי אנחנו מבינים ואנחנו נדבר על זה היום.

יום טוב חי כלפון: אני משער שיש כאן גל לא רק מאוקראינה, אלא גם מרוסיה, בלרוס, מולדובה, כל האזור שבעקבות המלחמה נמצא במציאות משתנה שגורמת לעלייה.

יום טוב חי כלפון: העניין של תכלול ותיאום המאמצים תואם גם למאמץ ממשלתי שהתחיל בימים האחרונים, לנסות לתאם בין הגופים השונים.

יום טוב חי כלפון: לצורך כך מונה פרוייקטור, מאיר שפיגלר שיגיע היום לוועדה לראשונה כדי להציג את התפקיד שלו, אבל גם את התוכניות שלו.

יום טוב חי כלפון: אנחנו נקבל כאן את שרת העלייה והקליטה ואת שר התפוצות.

יום טוב חי כלפון: הם כרגע בדיון עם ראש הממשלה.

יום טוב חי כלפון: לשכת ראש הממשלה שאלה אותי אתמול אם לדחות את הדיון שלנו, אז דחינו קצת.

יום טוב חי כלפון: לא הפריע לי שראש הממשלה מקיים דיון מקביל, אני חושב שזה אפילו טוב ומראה על הנכונות של ראש הממשלה עצמו ושל הממשלה לעשות את כל המאמצים ולקחת את נושא העלייה והקליטה כנושא מרכזי ומוביל בממשלה.

יום טוב חי כלפון: כמי שחי את הנושא הזה ביום-יום גם בשגרה, אני חייב להגיד שזה לא מובן מאליו שראש הממשלה כמעט כל יום יושב עם שרת העלייה והקליטה ועם השרים השונים כדי לדבר על עלייה וקליטה.

יום טוב חי כלפון: בעיניי זה דבר מבורך מאוד ולכן אני מברך על זה שגם אם השרה קצת מאחרת זה למטרה טובה, היא יושבת עם ראש הממשלה על העניינים האלה.

יום טוב חי כלפון: אנחנו נתחיל את הדיון, ניתן לחברי הכנסת ולגורמים השונים לדבר.

יום טוב חי כלפון: כדי למקד את הדיון, אנחנו מדברים על זכאי השבות ועל התייעלות התהליך של הבאת זכאי השבות ארצה, כלומר מהשלב שהם צריכים לצאת מהתופת באוקראינה ולהגיע למעבר הגבול, להתחבר לארגונים השונים ועד השלב שהם בעצם מגיעים ארצה.

יום טוב חי כלפון: השלב השני, מה קורה מהרגע שהם מגיעים לארץ, תהליך הקליטה.

יום טוב חי כלפון: זה לא תהליך קליטה רגיל, אנחנו נראה את המספרים.

יום טוב חי כלפון: בשבועיים האחרונים הגיעו מאוקראינה - - אנחנו מדברים על סדר גודל של 2,500-3,000 זכאי שבות.

יום טוב חי כלפון: זה מה שהגיע בכל שנת 2021 ו-2020, כלומר בשבועיים הגיעה כמות שמגיעה בשנה שלמה.

יום טוב חי כלפון: זה נתון משמעותי שדורש היערכות מתאימה.

יום טוב חי כלפון: חבר הכנסת סימון דוידסון ביקש לדבר ראשון על נושא מרכזי שהוא גם בשמה של חברת הכנסת טטיאנה מזרסקי שלא יכלה להצטרף לדיון וביקשה למסור נושא שחשוב לה בנוגע לשלב הראשון של הגעת זכאי השבות ארצה.

יום טוב חי כלפון: חבר הכנסת סימון דוידסון, בבקשה.

סימון דוידסון: תודה רבה אדוני היושב ראש, אני מאחל לך ולנו בהצלחה.

סימון דוידסון: חבל שזה לא קרה מזמן, אבל זה לא בידיים שלנו, זה בידיים של חברים אחרים.

סימון דוידסון: אני אתחיל עם משהו אישי.

סימון דוידסון: אני יודע שביקשת לדבר על נושא השבות, אבל אני חייב לציין שלמרות שאני נראה מחטופי תימן, עליתי בשנת 1972 לארץ מליטא, אני בן למשפחה ניצולת שואה.

סימון דוידסון: ישבתי השבוע עם אימא שלי, אישה מבוגרת, ראינו טלוויזיה והיא התחילה לבכות.

סימון דוידסון: אני לא רגיל לראות את אימא שלי בוכה, היא בכתה כי הייתה משפחה של סבתא זקנה עם הנכדות שלה שברחו מהבית עם שקיות, הגיעו לגבול ולא ידעו מה לעשות.

סימון דוידסון: אני כאב לשלוש בנות, חשבתי מה היה קורה אם מחר בבוקר או היום הייתי צריך לברוח מהבית ולקחת מה שאני יכול לקחת בשקיות, פשוט לברוח מהבית שלי לגבול ולהגיע אל הלא נודע.

סימון דוידסון: זה כואב לנו קודם כל כבני אדם, אנחנו רואים את הזוועה שמתרחשת באוקראינה ואנחנו לא יכולים לעצום את העיניים ולהגיד שזה לא לידנו, זה אצלנו.

סימון דוידסון: גם בגבולות אחרים כמובן.

סימון דוידסון: אני באמת חושב שאנחנו צריכים להיות עם רגישות מאוד גבוהה בעיקר ליהודים אבל לא רק ליהודים.

סימון דוידסון: גם אלה שהם לא יהודים ורוצים להגיע לכאן, להימלט מהזוועה הזאת, רוצים להגיע לזמן מה כדי שיוכלו לחזור מתישהו לבית שלהם בחיים.

סימון דוידסון: אנחנו צריכים לקבל אותם.

סימון דוידסון: הלכתי למלון דן פנורמה, אדוני היושב ראש.

סימון דוידסון: יש שם 17 פליטים שרוצים לגרש אותם, יש שם ילד בן עשרה ימים - - -

קריאה: בעצם רובן פליטות.

סימון דוידסון: כשאני רואה את הדבר הזה אני לא מבין איך זה בכלל עולה על דעתנו, איך אנחנו יכולים להתייחס בצורה כזאת לבני אדם כמונו שרוצים לחיות ושיהיה להם מקום חם וכרית לשים את הראש.

סימון דוידסון: השתגענו?

סימון דוידסון: אני באמת מבין את הסיטואציה הקשה מאוד של מדינת ישראל, אבל אנחנו צריכים להיות מאוד רגישים.

סימון דוידסון: באינטרס הלאומי שלנו, אני מסתכל על 140,000 משרות פנויות והרבה מאוד חברים שהם אנשי עסקים שאין להם עובדים.

סימון דוידסון: אני רואה שיש מחסור של 15,000 מהנדסים ו-5,000 הנדסאים, עשרות אלפים בנושא של עובדי משק, ניקיון, סיעוד וכדומה.

סימון דוידסון: הדבר הזה יכול להקפיץ את המשק הישראלי, אנחנו צריכים לחשוב גם על הנושא הזה.

סימון דוידסון: האנשים האלה יכולים לעבוד במדינת ישראל.

סימון דוידסון: לגבי מה שחברת הכנסת טטיאנה ציינה הבוקר, יש בעצם שלוש נקודות.

סימון דוידסון: הנקודה הראשונה, אם אתה היום ברוסיה ואתה רוצה לקבוע תור בנתיב, זה יכול לקחת חודשים רבים.

סימון דוידסון: לכן רובם מגיעים לארץ כתיירים ואז הם פשוט חייבים לעשות שינוי סטטוס שיכול לקחת חודשים.

סימון דוידסון: הדבר הנוסף הוא שאם אתה רוצה לקבוע תור במשרד הפנים, אתה חייב לעשות את זה עם תעודת זהות, צריך להשתמש בישראלי שיש לו תעודת זהות כדי שיקבע לך את התור, אחרת אתה לא יכול לקבוע תור.

סימון דוידסון: הבקשה של מספר חברי כנסת שדיברו איתי הוא הנושא של קטגוריה מיוחדת למי שרוצה לעשות שינוי סטטוס, לזרז את הנושא של שינוי סטטוס.

סימון דוידסון: אדוני היושב ראש, אם לא עושים שינוי סטטוס, אי אפשר כמובן לקבל אזרחות וזה אומר שאין - - -

יום טוב חי כלפון: שינוי סטטוס הכוונה לאלה שנמצאים בארץ והם כרגע בוויזת תייר?

סימון דוידסון: נכון.

סימון דוידסון: הם זכאי חוק השבות והם צריכים פשוט לעשות את השינוי מתייר לעולה.

סימון דוידסון: זה יכול לקחת חודשים ובזמן הזה אין להם ביטוח בריאות, הם לא יכולים ללכת לבית ספר, הם לא יכולים להמשיך את הלימודים שלהם, הם בעצם אנשים תלושים.

סימון דוידסון: הם נמצאים פה ולא נמצאים פה, לא יכולים להתקדם בשום נושא.

סימון דוידסון: הנושא הזה של שינוי סטטוס חייב להיות בראש המחשבה איך אנחנו מזרזים את זה.

סימון דוידסון: לסיום, אני רוצה לומר שבאופן אישי אני באמת מתפלל שהנושא הזה באוקראינה יסתיים כמה שיותר מהר כי זה ישפיע לא רק על אוקראינה ולא רק על המדינות בסביבתה, אלא על כל העולם ועל מדינת ישראל.

סימון דוידסון: אני כל יום פותח טלוויזיה ואומר שאולי היום סוף סוף יהיה שינוי בנושא הזה.

סימון דוידסון: אני מאחל לך בהצלחה מכל הלב ושיהיה לנו דיון פורה.

סימון דוידסון: תודה רבה.

יום טוב חי כלפון: תודה רבה, חבר הכנסת סימון דוידסון.

יום טוב חי כלפון: אני מבקש מהנציגים של נתיב ורשות האוכלוסין לרשום את השאלות.

יום טוב חי כלפון: אחרי שחברי הכנסת ידברו נבקש התייחסות לסוגיות האלה של כוח האדם וההמתנה בלשכות.

יום טוב חי כלפון: חבר הכנסת ולדימיר בליאק, בבקשה.

ולדימיר בליאק: תודה רבה אדוני.

ולדימיר בליאק: אני מברך על הקמת הוועדה, אני חושב שזה צעד חשוב והכרחי בנסיבות האלה.

ולדימיר בליאק: שואלים אותי בשבועות האחרונים איפה נולדתי, האם נולדתי ברוסיה או באוקראינה.

ולדימיר בליאק: אני אמנם נולדתי בצד הרוסי בסיביר, אבל נולדתי במדינה שהשם שלה היה ברית המועצות, רוסיה ואוקראינה היו במדינה אחת.

ולדימיר בליאק: לכן כל מה שקורה עכשיו במזרח אירופה, זה כואב לי וגורם לי למועקה מאוד גדולה.

ולדימיר בליאק: אני שוב אומר, כאחד שמכיר את ההיסטוריה, אין שום צידוק היסטורי, גאופוליטי או ענייני לזוועות האלה שקורות עכשיו על אדמת אוקראינה.

ולדימיר בליאק: האירוע הזה שם בפנינו את אתגר קליטת העלייה.

ולדימיר בליאק: מדברים היום על 100,000 עולים פוטנציאליים, אבל אני חושב שהפוטנציאל הוא הרבה יותר גדול, לא רק מאוקראינה אלא גם מהמדינות הסמוכות.

ולדימיר בליאק: בהקשר הזה יש לי מספר שאלות.

ולדימיר בליאק: קודם כל, אני מתחבר למה שחבר הכנסת סימון ציין.

ולדימיר בליאק: אני הגעתי עם אשרת עולה וקיבלתי תעודת עולה בשדה התעופה, עם כל המשתמע מכך.

ולדימיר בליאק: מתוקף הנסיבות, רוב העולים מגיעים היום כמועמדים לעלייה ולכן העניין של שינוי סטטוס וקיצור זמני ההמתנה הוא קריטי מהרבה מאוד סיבות.

ולדימיר בליאק: אני כמובן אשמח לשמוע על פתרונות הדיור.

ולדימיר בליאק: אני אשמח לשמוע מה מצב האולפנים והמורים, האם יש לנו מספיק ומה הפריסה.

ולדימיר בליאק: אני כבר דיברתי על כך בוועדת הכספים ואני שוב מעלה את זה, במשך עשר שנים הייתי במקביל לפרקטיקה שלי בראיית חשבון גם יועץ יזמות במשרד הקליטה, ליוויתי עולים חדשים ותושבים חוזרים בתחילת הדרך.

ולדימיר בליאק: מגיעים היום בין היתר הרבה מאוד בעלי עסקים קטנים.

ולדימיר בליאק: עד שנת 2018 משרד הקליטה היה מציע להם כפתרונות למימון מה שנקרא קרן ממונפת, שמטרתה לתת הלוואות לעולים יזמים.

ולדימיר בליאק: ב-2018 הקרן הזאת נסגרה וכרגע בעצם מי שנותן את ההלוואות זה קרן בערבות המדינה, ואין לה פתרונות לעולים.

ולדימיר בליאק: לכן הרבה מאוד עולים יזמים מקבלים סירוב.

ולדימיר בליאק: הנושא הזה של הקמה מחודשת של הקרן הממונפת הוא קריטי בחודשים הקרובים.

ולדימיר בליאק: אני יודע שזה לא בסמכות הוועדה, אבל אני גם רוצה להתייחס במילה לנושא הפליטים.

ולדימיר בליאק: אני גם הייתי בדן פנורמה שהיום הוא לא בית מלון, זה מתקן של רשות ההגירה וכך הוא גם נראה.

ולדימיר בליאק: יש שם כ-17 פליטים, הרוב פליטות אשר מועמדות לגירוש.

ולדימיר בליאק: אני יודע שלגבי כולן הוגש ערר לבית הדין להגירה והוא נדחה.

ולדימיר בליאק: כל מה שאני מבקש מרשות ההגירה ומשרת הפנים זה לעכב את הליכי הגירוש עד שהנושא הזה יגיע לבית המשפט המחוזי והשופטים ידונו בו.

ולדימיר בליאק: אני לא חושב שאנחנו יכולים לגרש את הנשים הללו, אין להן לאן לחזור, הערים שלהן מופגזות היום, אין להן לאן לחזור.

ולדימיר בליאק: אני חושב שזה הזמן שלנו לפתוח את הלב ולחבק אותן.

ולדימיר בליאק: לא מדובר במספרים גדולים ולכן זה הרגע לעצור ולתת לנשים האלה למצות את ההליך המשפטי בארץ, זה הצעד הנכון.

ולדימיר בליאק: תודה רבה.

יום טוב חי כלפון: תודה רבה חבר הכנסת בליאק.

יום טוב חי כלפון: חבר הכנסת אופיר סופר, בבקשה.

אופיר סופר: בוקר טוב אדוני היושב ראש, אני מברך אותך על הקמת הוועדה החשובה הזאת בעת הזו.

אופיר סופר: אני רוצה לדבר על המשימה של הוועדה הזו ובכלל על המשימה של מדינת ישראל.

אופיר סופר: אני חושב שהמשימה הראשונה במעלה צריכה להיות קליטת עלייה.

אופיר סופר: אני יודע שהשיח הציבורי עוסק בנושא אחר שהוא מכסת הפליטים שאנחנו צריכים לקבל או לא לקבל.

אופיר סופר: אני רוצה לומר לך שיש מספיק אנשים שמדברים על זה ותשתדל מאוד שהשיח בוועדה יעסוק במשימה הגדולה הזאת.

אופיר סופר: המשימה הזו גדולה במהות כי אנחנו שומעים מספרים גדולים, בסוף אנחנו עם פוטנציאל עלייה עצום.

אופיר סופר: מעבר לזה שהיא גדולה במהות, היא גם גדולה על כל מדינה שלא תרצה לעשות את זה בזמן קצר.

אופיר סופר: היא גדולה טכנית.

אופיר סופר: העיסוק בסוגייה של קליטת עלייה שאסור לנו לפספס אותו, בין אם מדובר פה על 10,000-20,000 ובין אם מדובר על 50,000, ויש גם אנשים שמדברים על מספרים הרבה יותר גדולים.

אופיר סופר: אנחנו לא מדברים רק על עלייה מאוקראינה אלא גם מרוסיה ומקומות אחרים.

אופיר סופר: אני חושב שמאוד חשוב שהשיח בוועדה הזו יוקדש לכאן.

אופיר סופר: אני מודה שבסוף אני מנסה להיות ניזון מהנתונים, התכוונתי גם לנסוע השבוע לפולין ולמולדובה, זה לא הסתדר טכנית ואני מקווה לעשות את זה בשבוע הבא.

אופיר סופר: כן חשוב לנו להתרשם באופן בלתי אמצעי מתהליך העבודה על ידי מר שפיגלר, שללא ספק הוא מהפקידים הטובים ביותר שיש לנו.

אופיר סופר: אני כן רוצה לומר שלפני שבוע וחצי קראתי להקים פרויקט יחד עם חמ"ל בפיקוד העורף.

אופיר סופר: אני מציע לבחון את העניין הזה, אני אסביר למה אני מתכוון.

אופיר סופר: אני לא יודע כמה פשוט להקים אופרציה שיודעת לעבוד כל כך מהר, אנחנו הרי מדברים פה על אנשים.

אופיר סופר: כל אדם שצריך טיפול מיוחד הוא אדם במצוקה מאוד קשה.

אופיר סופר: אנחנו צריכים מערכת שיודעת לדבר על כל אלפי האנשים האלה, לטפל בהם בצורה אישית וטובה מצד אחד.

אופיר סופר: מצד שני, יש כאן מערכת שלמה לתכלל, דיור, קליטה וכדומה.

אופיר סופר: אני לא בטוח שלקחת אדם שגם ככה אמור - - אני מעריך אותו מאוד ואני חושב שהוא האדם המתאים, אבל אני חושב שצריך לתת לו את הכלים להצליח במשימתו, קרי להשקיע בהקמה של מטה אופרטיבי.

אופיר סופר: צריך לשקול גם את שיתוף הפעולה עם פיקוד העורף בהקשר הזה - - -

יום טוב חי כלפון: אני חושב שהתחיל משהו בעניין, אולי השרה תפרט - - -

אופיר סופר: אני אמרתי את כל הדברים האלה ביום רביעי שעבר.

יום טוב חי כלפון: אני יודע שבימים האחרונים, אולי יפרטו על זה, פיקוד העורף נכנס לתמונה עם שרת העלייה.

יום טוב חי כלפון: כשהיא תגיע נשאל אותה, אתה מעלה נקודה מאוד חשובה.

אופיר סופר: אני חושב שהדברים האלה מאוד חשובים.

אופיר סופר: אני אגיד גם למה אמרתי את זה, כי פגשתי את הרבנית שושי וובר ואת הרב וובר שעלו מאוקראינה וברחו יחד עם עוד מאה משפחות.

אופיר סופר: כשהתחברתי לסיפור, ראיתי ואני עדיין נמצא איתם בקבוצת ווטסאפ שמטפלת כל יום בבעיות חריגות, החל מאיך מלווים את היהודים שיוצאים מערים מסוימות באוקראינה לעבר הגבולות ואיך קולטים אותם בגבולות.

אופיר סופר: אני רק אספר סיפור אחד שחשוב לי שתשמעו, נראה לי שהוא ממחיש את המציאות.

אופיר סופר: במוצאי שבת שעבר היה לנו אוטובוס של 50 יהודים שהגיעו לבוקרשט, רק עשרה מתוכם רצו לעלות לארץ.

אופיר סופר: הם נכנסו ללינה של יומיים במלון שהסוכנות דאגה לו.

אופיר סופר: אני לא יודע אם זה בסוף נשאר על 10 או שזה עלה ל-20 או 50, אני רק יודע שברגעים הקריטיים אם אנחנו יחד עם הסוכנות, נתיב וכל הגורמים, משרד החוץ ומשרד הקליטה והעלייה, בסוף זה מדינת ישראל.

אופיר סופר: אם אנחנו נדע לחבק אותם ולשדר גם ברמת הקמפיין שטוב להגיע לישראל וגם ברמת הביצועים נראה שטוב להגיע לישראל, אנחנו נוכל להגיע אליהם.

אופיר סופר: אסור לנו לקבל את זה כמובן מאליו ואסור לנו להיות רק מגיבים למי שרוצה לעלות.

אופיר סופר: אנחנו יכולים בהחלט במאמצים קלים כלפי אדם מסוים, כבירים ברמת המדינה, להעלות את מספר העולים.

אופיר סופר: אני מדבר על כל זה בהיבט הערכי בלבד, יכול להיות שזה יהיה מאתגר מבחינת דיור או מסיבות אחרות.

אופיר סופר: אני רוצה להזכיר לכולם, בטח למי שהיה אז מפקד בשנות ה-90, עד כמה העלייה מברית המועצות דאז הייתה מבורכת בהרבה היבטים.

אופיר סופר: זה הזמן לעשות את זה, קודם כל בגלל שזה מה שאנחנו צריכים לעשות כמדינת ישראל ואחר כך גם אם רוצים סיבות תועלתניות, אפשר לתת גם את זה.

יום טוב חי כלפון: תודה רבה חבר הכנסת סופר, אני חושב שהעלית שתי נקודות מאוד מעניינות וכדאי שנדבר עם השרה על זה, על שילוב פיקוד העורף במאמץ הזה.

יום טוב חי כלפון: גם להיות פרו-אקטיביים, לא לחכות שאנשים יחפשו, אנחנו צריכים להגיע אליהם.

יום טוב חי כלפון: אני מסכים איתך, זו המשימה של מדינת ישראל, להגיע ליהודים ולהביא אותם לפה, לא לחכות שהם יעשו את כל המאמצים.

יום טוב חי כלפון: הם במציאות מאוד קשה.

יום טוב חי כלפון: יש גם מדינות אחרות בעולם, אני יודע שגרמניה פותחת את שעריה ויש שם כבר קהילה גדולה מאוד של יוצאי ברית המועצות לשעבר.

יום טוב חי כלפון: יהיה חבל במידה מסוימת שמדינת ישראל תפספס את ההזדמנות לקיבוץ גלויות במקרה הזה.

יום טוב חי כלפון: חבר הכנסת שמחה רוטמן, בבקשה.

שמחה רוטמן: תודה רבה.

שמחה רוטמן: נאמרו הרבה מאוד דברים חשובים, אני אדבר מאוד בקצרה.

שמחה רוטמן: טיבו של קמפיין טוב שהוא מסית אותנו מהעיסוק בעיקר, בימים האחרונים אנחנו בעיקר שומעים על כמה ישראל צריכה לקלוט פליטים או לא לקלוט פליטים.

שמחה רוטמן: מדינת ישראל היא ביתו של העם היהודי.

שמחה רוטמן: מדינת ישראל הודיעה בתחילת המשבר שהיא תהיה מוכנה לקלוט מעל 100,000 פליטים, לתת להם סל קליטה ומעמד.

שמחה רוטמן: העובדה שהאנשים האלה הם יהודים או זכאי חוק השבות, לא הופכת אותם לפחות פליטים או את חייהם לפחות בסכנה זה התפקיד שאף מדינה אחרת לא תעשה ובו אנחנו צריכים להתמקד, לא לתת לספינים להסית אותנו מהעיקר הזה.

שמחה רוטמן: בנושא הזה יש שתי נקודות שהייתי רוצה לבדוק אם אפשר לתת להן מענה.

שמחה רוטמן: ראשית, יש הרבה אנשים שאינם עולים חדשים כהגדרתם, הם אזרחים חוזרים.

שמחה רוטמן: יש אזרחים ישראליים שגרים שם תקופה ארוכה וברחו, אין להם דבר והם צריכים עזרה לא פחות ואולי אפילו יותר מעולה.

שמחה רוטמן: צריך לבדוק את זה נקודתית.

שמחה רוטמן: גם הנושא של הדיור במלוניות, אותו מענק שמשרד העלייה והקליטה נותן, צריך לבחון ולבדוק את הרחבתו גם לאזרחים חוזרים אחרי הרבה שנים.

שמחה רוטמן: בחמ"ל המאולתר שאופיר סופר ואני הקמנו, קיבלנו כמה וכמה סיפורים ומקרים של אנשים להם ילדים רבים, אזרחים ישראליים שהגיעו לארץ עם 15 ילדים ואין להם כלום, הם לקחו הכל וברחו.

שמחה רוטמן: הדבר הזה הוא הצלת חיים בצורה הפשוטה ביותר וזו המחויבות שלנו על פי חוק הלאום, לדאוג לאזרחי ישראל ולזכאי השבות.

שמחה רוטמן: בעזרת השם, מדינת ישראל היא מדינה חזקה והיא תוכל לחשוב על סיוע לאחרים, אבל הבסיס צריך להיות.

שמחה רוטמן: בתחום הדיור והשיכון, צריך לחשוב על פתרונות יצירתיים שמדינת ישראל הפעילה בשנות ה-90.

שמחה רוטמן: אני רוצה להזכיר שבעשור בין 1990-2000 מדינת ישראל קלטה כמיליון עולים ומחירי הדיור ירדו.

שמחה רוטמן: מדינת ישראל התגייסה לפתור את משבר הדיור בצורה כל כך טובה שמחירי הדיור ירדו למרות שהביקוש גדל בצורה מאוד משמעותית.

שמחה רוטמן: אפשר לעשות את זה באמצעות פיצול דירות, תקנות שונות, הגדלת אחוזי בנייה, פינוי בינוי, אפשר לעשות המון דברים כדי לקלוט מספר גדול בצורה שלא תכביד.

שמחה רוטמן: כמובן שאין הכבדה כאשר אנחנו קולטים את אחינו.

שמחה רוטמן: זה אפילו יקל ויועיל.

שמחה רוטמן: משרד השיכון צריך להיות מסביב לשולחן - - -

יום טוב חי כלפון: הוא הוזמן.

שמחה רוטמן: בכל מה שקשור לתכנון והבנייה ובכל מה שקשור לדברים האלה, גם משרד הפנים.

שמחה רוטמן: תודה.

יום טוב חי כלפון: תודה רבה חבר הכנסת רוטמן.

יום טוב חי כלפון: חבר הכנסת בני בגין, בבקשה.

זאב בנימין בגין: תודה אדוני.

זאב בנימין בגין: אני אינני חבר הוועדה, אני מחליף את חברי צביקה האוזר מטעם תקווה חדשה בדיון החשוב הזה.

זאב בנימין בגין: אני מברך על הקמת הוועדה.

זאב בנימין בגין: אני מעדיף לשמוע את הדיווחים והנתונים ואז נראה אם יהיה לי מה לשאול או להעיר.

זאב בנימין בגין: אני מודה לך.

יום טוב חי כלפון: תודה רבה חבר הכנסת בגין.

יום טוב חי כלפון: זו גם העמדה של חבר הכנסת רון כץ או שאתה רוצה לדבר?

רון כץ: אני גם אהיה מאוד קצר.

רון כץ: אני רוצה לברך אותך ואת יושב ראש הכנסת על היוזמה החשובה הזאת, הגיע הזמן שמישהו ירים את הכפפה.

רון כץ: אם האופוזיציה נרדמים, תמיד טוב שאנחנו קיימים.

רון כץ: אני רוצה לברך את כל מי שיושב מולנו כי אני יודע שהם עושים עבודת קודש.

רון כץ: אני רואה את הסוכנות היהודית ועוד כמה גורמים שנלחמים בשטח במשך שלושה שבועות כדי לדאוג ליהודים בכל רחבי העולם.

רון כץ: זה המקום שלנו פה ובכל מקום אחר, שם אנחנו צריכים להיות, קודם כל לתת להם גב ולחזק אותם.

רון כץ: אני רוצה לומר מילה טובה גם למשרד הקליטה ומשרד החוץ שעושים עבודת קודש בימים האלה.

רון כץ: אנחנו צריכים לתת את הגב הנכון.

רון כץ: אני אשמח להקשיב ואחרי זה ננהל על זה שיח.

רון כץ: תודה רבה.

יום טוב חי כלפון: תודה רבה חבר הכנסת כץ.

יום טוב חי כלפון: אם כך, אני מציע שנעבור לגופים המקצועיים שעובדים ימים ולילות כדי לעמוד באתגר המשמעותי הזה של הבאת עולים וקליטתם ארצה.

יום טוב חי כלפון: אני מציע שנתחיל עם מזכ"ל הסוכנות היהודית, מר ג'וש שוורץ, שיציג לנו את נקודת המבט של הסוכנות במאמצים - - שוב, אנחנו בדיון על תכלול המאמצים של כל הגופים, בעצם המאמצים שלכם להבאת העולים.

יום טוב חי כלפון: מר שוורץ, בבקשה.

ארתור שוורץ: תודה רבה חבר הכנסת כלפון, גם אני מצטרף לברכות.

ארתור שוורץ: קראנו גם ליושבת ראש הקואליציה ויושב ראש סיעת הליכוד במכתב לפני כמה חודשים על החשיבות להקים את וועדת העלייה, הקליטה והתפוצות.

ארתור שוורץ: רק המשבר הזה ממחיש כמה הוועדה הזאת חשובה ואנחנו מברכים על כך שיושב ראש הכנסת ואתה לקחתם את המושכות והקמתם פורום יחד עם גלעד קריב שיטפל בנושאים האלה.

ארתור שוורץ: אנחנו נמצאים ברגע היסטורי, אנחנו מדברים על תחזיות שמתואמות בין כל הגופים של בין 30,000-50,000 עולים רק מבלרוס, רוסיה ואוקראינה.

ארתור שוורץ: בשנה רגילה אנחנו מדברים בין 25,000-30,000 עולים, אז אנחנו צופים מספרים שלא ראינו במדינת ישראל מאז 1998-1999.

ארתור שוורץ: דרוש פה מאמץ לאומי ומתואם.

ארתור שוורץ: אנחנו מברכים על המינוי של מאיר שפיגלר כפרוייקטור.

ארתור שוורץ: בתחילת המאמץ הבנו שיש פה מצב מאוד מיוחד.

ארתור שוורץ: אנחנו פועלים בתוך אוקראינה מאז תחילת המלחמה, יש לנו 70 עובדים בתוך אוקראינה.

ארתור שוורץ: יחד עם השליחים הישראליים האחרים - - הישראלים יצאו, אנחנו חזרנו, השליחים הישראליים של הסוכנות ונתיב נכנסו לאוקראינה ביום ראשון - - -

יום טוב חי כלפון: בתוך אוקראינה?

ארתור שוורץ: נכנסנו לתוך אוקראינה ביום ראשון.

ארתור שוורץ: יצאנו בתחילת המשבר יחד עם שליחים של משרד החוץ, נכנסו צוותים של נתיב והסוכנות היהודית לתוך אוקראינה.

ארתור שוורץ: אנחנו יושבים במשרדים בלבוב ומטפלים בעולם בתוך לבוב.

ארתור שוורץ: אני רוצה להדגיש שפעלנו כל הזמן בתוך אוקראינה, יש לנו 70 עובדים אזרחי אוקראינה במשרדים שפרוסים בכל אוקראינה ולא היה רגע אחד שהפסקנו לעבוד בתוך אוקראינה.

ארתור שוורץ: במקביל הקמנו צוותים שיושבים בכל מעברי הגבול המרכזיים במדינות השכנות, בהונגריה, בפולין, ברומניה, במולדובה.

ארתור שוורץ: הם יושבים שם יחד עם צוותים של נתיב, כי כמובן נתיב נותנת את ה-go no go להליך המזורז שאנחנו מעבירים את העולים לארץ.

ארתור שוורץ: הם עוברים את הבדיקה כאן בארץ אחרי הבדיקה הראשונית של נתיב בשטח.

ארתור שוורץ: אנחנו גם בתחילת המאמץ הסתערנו על חדרי מלון, היום יש לנו קרוב ל-5,000 חדרי מלון הפרוסים בארבע מדינות במזרח אירופה.

ארתור שוורץ: אנחנו לוקחים את העולים שמגיעים למעברי הגבול, מעבירים אותם, אם זה בפולין, מולדובה, בכל מקום, לחדרי מלון שאנחנו שכרנו.

ארתור שוורץ: יש לנו כרגע אלפי עולים שנמצאים בבית המלון, הם מגיעים, יש שם צוותים רפואיים ועובדים סוציאליים.

ארתור שוורץ: כרגע יש 30 אנשי סוכנות ישראלים הפרוסים בכל המדינות האלה, גם במעברים וגם בתוך בתי המלון.

ארתור שוורץ: אנחנו מטיסים את העולים לכאן, כרגע הגיעו קרוב ל-3,000 עולים מאוקראינה מאז תחילת המשבר.

ארתור שוורץ: אנחנו כמובן צופים שתהיה עלייה מאסיבית גם מרוסייה ובלארוס.

ארתור שוורץ: אי אפשר להסתכל על האירוע הזה כאירוע של המלחמה, יש לזה השלכות גם על החיים של היהודים ברוסיה, כולנו רואים את זה.

ארתור שוורץ: בשנה רגילה יש יותר עולים מרוסיה ובלארוס מאשר אוקראינה, אנחנו מדברים על מספרים של 15,000 משלושת המדינות.

ארתור שוורץ: אנחנו חושבים שנגיע ל-30,000-50,000.

ארתור שוורץ: המספרים שאנחנו צופים בשבועות הקרובות זה משהו כמו 2,000 עולים בשבוע, זה מספרים מאוד גדולים.

ארתור שוורץ: אנחנו הקמנו גם חמ"ל מיוחד - - -

קריאה: כמה אתם צופים?

קריאה: אני רוצה לחדד את השאלה.

ארתור שוורץ: כ-2,000 עולים בשבוע.

ארתור שוורץ: הקמנו חמ"ל מיוחד בירושלים עם מספרים בחינם מישראל לאוקראינה ורוסיה ומענה ברוסית.

ארתור שוורץ: קיבלנו בשבוע הראשון למעלה מ-10,000 שיחות טלפון, כל מי שפונה מקבל מענה.

ארתור שוורץ: אם הוא נמצא בתוך אוקראינה, אנחנו בודקים איפה הוא נמצא ומה האפשרויות להוציא אותו.

ארתור שוורץ: מימנו כבר עשרות אוטובוסים לחילוץ, אנחנו משלמים לחברות אוקראיניות - - -

קריאה: אני אחדד את השאלה, כמה אוטובוסים?

יום טוב חי כלפון: אנחנו ניתן למזכ"ל הסוכנות לדבר וכשהוא יסיים את דבריו לכל אחד תהיה זכות דיבור.

קריאה: אני רק רוצה להתחבר לנתונים האלה.

יום טוב חי כלפון: נהוג שחברי הכנסת שואלים את השאלות.

יום טוב חי כלפון: ניתן למזכ"ל הסוכנות להשלים את דבריו.

ארתור שוורץ: המרכז הטלפוני פועל, רצינו שיהיה מקום אחד בו אנשים יכולים לקבל מענה אם הם נמצאים כאן, אם הם מחפשים את הקרובים שלהם, אם הם נמצאים בתוך אוקראינה ומחפשים דרך לצאת החוצה.

ארתור שוורץ: אני רוצה לסיים ולהגיד שיש פה באמת עבודה משותפת מדהימה בין כל הגופים.

ארתור שוורץ: שיתוף הפעולה שיש לסוכנות היהודית יחד עם משרד החוץ, נתיב, רשות האוכלוסין, המשרד לעלייה וקליטה ומשרד ראש הממשלה הוא באמת מדהים.

ארתור שוורץ: ההתגייסות של הממשלה היא בעיניי מדהימה.

ארתור שוורץ: ראש הממשלה, כמו שחבר הכנסת כלפון אמר, נמצא עכשיו בהערכת מצב בנושא הזה והוא גם יושב בראש ועדת שרים בעניין הזה.

ארתור שוורץ: ההתגייסות של הממשלה היא באמת כוללנית, אני לא זוכר בכל השנים שלי שראש הממשלה בעצמו התגייס להוביל מאמץ לאומי כזה.

ארתור שוורץ: אני רוצה לברך על שיתוף הפעולה עם כולם.

יום טוב חי כלפון: תודה רבה מר שוורץ.

יום טוב חי כלפון: אני אשאל אותך שאלה, החמ"ל שלכם נועד להיות החמ"ל המרכזי, נכון?

יום טוב חי כלפון: הוא מרכז את כל הפניות.

יום טוב חי כלפון: אנחנו רואים שהרבה מאוד גורמים פתחו בהתנדבות חמ"ל והשאלה היא, אם אנחנו מדברים על תכלול מאמצים, האם אתם צופים איזשהו איחוד או שיתוף פעולה עם היוזמות הישראליות האחרות?

יום טוב חי כלפון: חברי כנסת וגופים אזרחיים פתחו חמ"לים נוספים.

יום טוב חי כלפון: אתם הגוף המקצועי הראשי בעניין הזה.

יום טוב חי כלפון: האם יש תוכנית שתהיו ארגון גג שירכז את כל החמ"לים ואת כל המספרים, כדי שגם לא תהיה עבודה כפולה או שאחד יפריע לשני?

יום טוב חי כלפון: אנחנו מכירים את זה מעולמות אחרים של מוקדי חירום מתחרים.

יום טוב חי כלפון: המטרה היא לנסות לעבוד במשותף כדי לייעל את התהליך.

ארתור שוורץ: יש פה הרבה מאוד גופים אזרחיים שפועלים בעניין המשבר.

ארתור שוורץ: אנחנו מברכים על זה, אנחנו חושבים שכל אחד יכול להיות תחת האלונקה.

ארתור שוורץ: יש ארגונים מאוד מרכזיים כמו חב"ד, הג'וינט והקרן לידידות שהתגייסו למאמץ הזה.

ארתור שוורץ: אנחנו כמובן נשמח מאוד לשתף פעולה עם כל אחד.

יום טוב חי כלפון: אבל האם יש תוכנית, נשאל גם את שרת הקליטה או הפרוייקטור.

יום טוב חי כלפון: אני חושב שזה יכול לבלבל את האנשים, אם יש 3-5 מספרי טלפון, גוף אחד אומר כך והגוף השני אולי אומר אחרת, האם יש מאמץ לרכז את זה כדי להיות יותר יעילים?

ארתור שוורץ: בדיוק הגיע מהדיון עם ראש הממשלה שי פלבר שהוא מנהל היחידה לעלייה וקליטה אצלנו.

ארתור שוורץ: אני אבקש ממנו לענות על השאלה הזו, האם אנחנו מתכוונים לאחד מוקדים.

שי פלבר: תודה רבה, סליחה על העיכוב.

יום טוב חי כלפון: שי פלבר, סמנכ"ל הסוכנות היהודית ומנהל תחום העלייה והקליטה.

שי פלבר: תודה רבה.

שי פלבר: לגבי המוקד, אנחנו כבר מאוחדים עם הקרן לידידות, אין מוקד נפרד.

שי פלבר: כל מי שמתקשר מגיע לאותו מספר.

שי פלבר: אנחנו מתואמים יחד עם ארגונים נוספים.

שי פלבר: היום אנחנו נפגשים עם גורם שאמור להיות מתכלל ומתאם את כל הפניות.

שי פלבר: במסגרת העבודה שעושה מאיר שפיגלר, יש לנו סיור בגלובל אתו היום.

שי פלבר: הכוונה היא להיות במצב בו נוכל לחלוק מידע.

שי פלבר: יש פניות של עליה, יש פניות של חילוץ ויש פניות של מזון.

שי פלבר: נעשה היום איזשהו סנכרון עם כל הגורמים.

שי פלבר: אני חייב להגיד שיש הבנה של אנשים שרוצים משימות נפרדות.

שי פלבר: אנחנו מבינים את זה, אני לא יכול לטפל בכל מי שרוצה רק אוכל או להתפנות לטובת שהייה זמנית.

שי פלבר: אנחנו כסוכנות יהודית מנסים להיות ממוקדים במשימה שלנו של העלייה והקליטה, אבל אנחנו לא נזניח אף אחד.

שי פלבר: אם מישהו מתקשר הוא צריך לקבל מענה.

שי פלבר: יחד עם שאר הגורמים, במיוחד עם חב"ד שעובדים נהדר בהקשר הזה, נעשה סנכרון.

שי פלבר: אנחנו נשב איתם היום בגלובל סנטר.

יום טוב חי כלפון: תודה על העדכון, אני חושב שזה מאוד חשוב.

יום טוב חי כלפון: אתם אומנם אמונים על העלייה, אבל במצב חירום כזה יש לכם את - - אני הייתי בסיור אצלכם בגלובל סנטר, ראיתי מה יש שם.

יום טוב חי כלפון: יש לכם את היכולת להפוך להיות חמ"ל מרכזי אחד ותחתכם יעבדו הגופים האחרים.

יום טוב חי כלפון: בסיטואציות כאלה, קודם חבר הכנסת סופר הזכיר את השתלבות פיקוד העורף, יש כאן אופרציה.

יום טוב חי כלפון: גם בעניין המוקד זה אופרציה.

יום טוב חי כלפון: עדיף שיהיה גוף אחד שירכז הכל ויעבוד עם כולם בשיתוף פעולה מאשר שיהיו כל מיני גופים עם כל מיני מספרים ואנשים - - אני נכנס לראש של היהודי באוקראינה שאפילו לא יודע מה זה סוכנות או מה זה ארגון כזה או אחר, הוא לא יבין את ההבדל בין הגופים ועם מי הוא דיבר, זה יכול לגרום לבלבול.

יום טוב חי כלפון: עדיף שתרכזו הכל במקום אחד, בעיניי זה הדבר הכי נכון.

יום טוב חי כלפון: נשמח לקבל עדכון בעניין הזה, אם היום אתם יושבים על זה.

שי פלבר: ב-13:30 אנחנו נשב עם הגורם שאמור לתכלל את זה, זו חלק מהמשימה האופרטיבית שלנו.

יום טוב חי כלפון: תודה רבה.

סימון דוידסון: אני רוצה לשאול את הסוכנות שאלה לגבי ישראלים שעדיין נמצאים באוקראינה.

סימון דוידסון: האם הם פונים אליכם או למשרד החוץ?

שי פלבר: ישראלים שנמצאים באוקראינה פונים למשרד החוץ שאחראי עליהם.

שי פלבר: בתחילת הדרך הייתה נהירה מאוד גדולה של ישראלים והזרם קצת פסק.

שי פלבר: יחד עם משרד החוץ, אם יוצא למשל אוטובוס מקייב ואפשר לשים בו ישראלים אז נשים גם ישראלים, אנחנו לא מפרידים.

סימון דוידסון: אתם יודעים כמה ישראלים עדיין נמצאים שם?

שי פלבר: את זה משרד החוץ יוכל להגיד לך.

שי פלבר: אנחנו כן משתפים איתם פעולה.

יום טוב חי כלפון: יש פה נציגה, חמוטל רוגל פוקס, היא לא נמצאת פה?

קריאה: לא.

שי פלבר: הרבה מאוד מהישראלים שנמצאים באוקראינה הם בעלי אזרחות כפולה, הם אוקראינים שחזרו לאוקראינה - - -

קריאה: ואז הגברים לא יכולים לצאת.

שי פלבר: אני לא אגיד בפורום הזה איך זה מתבצע, אבל אני יכול להגיד שלמשל כשיש טיסה מפולין, אם יש מקום על הטיסה אני מעלה את כולם, אני לא מבדיל בין ישראלים לבין יהודים.

יום טוב חי כלפון: תודה רבה.

יום טוב חי כלפון: אנחנו יודעים שהסוכנות הם גורם העל, אבל בענייני הזכאות למעשה מי שקובע את הזכאות לעלייה של יוצאי ברית המועצות לשעבר זה בעצם ארגון נתיב.

יום טוב חי כלפון: יש לכם נתונים להציג לנו.

יום טוב חי כלפון: זה נאמר בקצרה על ידי ג'וש קודם, ה-go no go.

יום טוב חי כלפון: מי שנמצא פה ומי שצופה בנו אולי לא יודע מה זה אומר הטופס הירוק הזה, ההליך שהתחיל בימים האחרונים.

יום טוב חי כלפון: נראה לי שהתחלתם לפני שלושה ימים עם הדבר הזה.

יום טוב חי כלפון: בבקשה תסביר לנו ותציג לנו כמובן נתונים.

יום טוב חי כלפון: דוקטור נתי קנטורוביץ' מנתיב, בבקשה.

נתי קנטורוביץ': נתי קנטורוביץ', מנהל תחום מידע ומחקר בנתיב.

יום טוב חי כלפון: תציג לנו בבקשה את הנתונים ותסביר לנו את המסלול הירוק החדש.

נתי קנטורוביץ': בסדר גמור.

נתי קנטורוביץ': בוקר טוב אדוני היושב ראש, אני רוצה לברך על כינוס הוועדה.

נתי קנטורוביץ': מדובר במשימה שאנחנו יחד עם השותפים שלנו מהסוכנות היהודית ומשרדי הממשלה התגייסו מהרגע הראשון.

נתי קנטורוביץ': ברגע שהבנו את גודל הבעיה שאנחנו חווים בשטח, מייד פרסנו את הנציגויות שלנו, לא רק השליחים שיצאו מאוקראינה והתרכזו בשלב הראשון בוורשה, חלקם כמו שהוזכר פועלים מיום ראשון בשיתוף פעולה עם הסוכנות היהודית בתוך שטח אוקראינה.

נתי קנטורוביץ': שיגרנו גם שליחים לכל מדינות המעטפת אליהן הגיעו הפליטים, רומניה, הונגריה ומולדובה.

נתי קנטורוביץ': כמובן שברגע שזיהינו במולדובה שמספר הפליטים וביניהם זכאי חוק השבות שמעוניינים לעלות לארץ עולה בצורה מאוד משמעותית, הגדלנו באופן מידי את מצבת הקונסולים שמטפלת באנשים האלה.

נתי קנטורוביץ': כך למעשה נתנו את המענה הראשוני לפונים.

נתי קנטורוביץ': ברגע שראינו שהמספרים הולכים וגדלים בצורה מאוד משמעותית, בשיתוף פעולה עם הפרוייקטור ובהצעתו הונהג תהליך מזורז לבדיקה ראשונית - - אני מדגיש שבדובר בבדיקה ראשונית.

נתי קנטורוביץ': בהתחלה קראנו לזה go no go, לאחר מכן זה קיבל את הכינוי המסלול הירוק.

נתי קנטורוביץ': מבקש השבות נבדק באופן מהיר על מנת לוודא שיש לו סיכוי או שיש איזושהי הוכחה ראשונית לכך שהוא יכול להתאים לחוק השבות.

נתי קנטורוביץ': הוא מגיע לארץ וכאן בארץ מתבצעת בדיקה קונסולרית מלאה בהתאם לכל הכללים, בסופה אנחנו גם קובעים אם האדם אכן זכאי חוק השבות.

נתי קנטורוביץ': דווקא במעמד הזה אני שמח לעדכן שהחל מאתמול - - אני אתן גם תשובה לגבי אחת השאלות שכבר נשאלו פה קודם.

נתי קנטורוביץ': החל מאתמול הקונסולים שלנו בארץ מבצעים כבר בדיקות בריכוזי הפליטים טועני שבות בבתי מלון - - -

ולדימיר בליאק: גם בארץ?

נתי קנטורוביץ': גם בארץ מאתמול.

נתי קנטורוביץ': מקבלים טיפול מלא, בדיקת זכאות מלאה שבעקבותיה מקבלים אישור זכאות.

ולדימיר בליאק: כמה זמן זה לוקח בממוצע?

נתי קנטורוביץ': הבדיקה של משפחה לוקחת - - קשה מאוד לדעת, יש הרבה מאוד מקרים.

נתי קנטורוביץ': להרבה אנשים אין מסמכים אז אנחנו צריכים גם לנסות - - -

ולדימיר בליאק: ימים, שבועות?

נתי קנטורוביץ': לא, אנחנו משתדלים לסיים באותו יום את הבדיקה, כלומר בדיקה יכולה לקחת עד שעה, הכל מאוד ספציפי ותלוי.

נתי קנטורוביץ': המטרה היא לא למשוך - - -

ולדימיר בליאק: ואז הם יכולים לקבל תעודת עולה.

נתי קנטורוביץ': ואז הם למעשה יכולים לקבל תעודת עולה ותעודת זהות מבחינת משרד העלייה והקליטה.

ולדימיר בליאק: זו בשורה חשובה.

יום טוב חי כלפון: זו בשורה חשובה מאוד אבל אני אתעכב איתך רגע.

יום טוב חי כלפון: כמה זמן לוקח שם?

יום טוב חי כלפון: אנחנו מבינים שהמצוקה הכי גדולה היא לא פה, כי ברוך השם פה יש לנו בינתיים מספיק חדרים בבתי המלון ונותנים לאנשים חודש להיות פה בבית המלון.

יום טוב חי כלפון: השאלה היא מה קורה שם?

יום טוב חי כלפון: אם אני מבין נכון, במדינות הגובלות צריך לשחרר כמה שיותר מהר את האנשים כי זרם הפליטים הולך ומתגבר כל יום.

יום טוב חי כלפון: כמה זמן לוקח לעבור את השלב הראשון של ה-go no go במולדובה, בפולין וכדומה?

נתי קנטורוביץ': השלב הראשון הוא יחסית מידי.

נתי קנטורוביץ': גם שם אנחנו התחלנו לעשות בדיקות מלאות ובהדרגה אנחנו עוברים לאותו מסלול ירוק go no go.

נתי קנטורוביץ': מדובר במשהו כמו 10-20 דקות.

יום טוב חי כלפון: אבל השאלה היא האם יש מספיק כוח אדם של הקונסולים של נתיב באותן מדינות.

יום טוב חי כלפון: אני אוסיף עוד שאלה, אני לא יודע אם המידע נכון, האם אתם הכשרתם גם שליחי סוכנות בנוגע לטופס go no go?

נתי קנטורוביץ': אז קודם כל מבחינת השליחים שלנו, אנחנו מבצעים כרגע גיוס המוני במגבלות של הקונסולים, של אלה ששימשו בעבר קונסולים מטעם נתיב.

נתי קנטורוביץ': בדיוק היום בטרם יצאתי לישיבת הוועדה הגיעו אלינו למשרד יותר מ-20 קונסולים ששימשו בעבר כשליחי נתיב שאחרי ריענון קצר הם ישתלבו גם בבדיקת הזכאות המעמיקה כאן בארץ וגם ייצאו למוקדים בחו"ל.

נתי קנטורוביץ': המטרה היא להוסיף ולתגבר כוח אדם כדי למנוע היווצרות פקקים.

נתי קנטורוביץ': במקביל מתקיים כרגע שיתוף פעולה גם עם הסוכנות וגם עם גורמים אחרים, אנחנו מכינים שאלון שיאפשר להציג שאלות ראשוניות שעל סמך אותן שאלות ניתן לקבוע האם יש סיכוי - - אני מדגיש, לא מדובר במתן זכאות אלא בבדיקה ראשונית - - -

יום טוב חי כלפון: כדי לאפשר להם לעלות למטוס, להגיע לישראל ולהיות על מסלול העלייה למרות שהם עדיין לא קיבלו זכאות.

נתי קנטורוביץ': נכון, להגיע לארץ ופה אנחנו כבר - - -

סימון דוידסון: נתי, אני רוצה לשאול אותך שאלה.

סימון דוידסון: אני עובר על הנושא של מעברים ובדיקות ואני רוצה שבהונגריה יש נציג אחד של נתיב, ברומניה יש נציג אחד, במולדובה יש שניים.

נתי קנטורוביץ': נכון, זה ישתנה.

סימון דוידסון: אבל זה נתונים מהיום.

קריאה: כשבזמן נתון יש שם 5,000 אנשים, יש שני נציגים על 5,000 אנשים כבר שלושה שבועות.

סימון דוידסון: אני רגיל להיות בוועדות והכל נשמע יפה וורוד וזה לא ככה.

סימון דוידסון: כשאני קורא את המספרים האלה ואתה אומר שזה ישתנה, אנחנו כבר שבועיים בתוך הדרמה המטורפת הזאת, למה זה לא השתנה עד עכשיו?

שי פלבר: אני יכול להגיד משהו?

יום טוב חי כלפון: כן.

שי פלבר: אנחנו עובדים צמוד עם נתיב אז אני יכול להגיד לך שאנחנו יודעים מי האנשים שמחכים כי אנחנו בסוף מקבלים אותם במלונות שלנו באירופה.

שי פלבר: אנחנו עומדים בתיאום עם נתיב.

שי פלבר: תראו, אם עכשיו יש עומס נקודתי בנקודה מסוימת, שולחים נציגים.

שי פלבר: נתיב שולחים מחר - - היום יום שלישי, אני יודע שיש עוד שני קונסולים שמגיעים מחר לרומניה ויעמדו שם על שלושה קונסולים.

שי פלבר: יש עוד שני קונסולים בדרך למולדובה כדי לתגבר שם.

יום טוב חי כלפון: השאלה היא אם הם נציגים שלכם, של הסוכנות, לכם יש יותר עובדים אם אני מבין נכון.

יום טוב חי כלפון: האם הם יכולים לעשות את התהליך הזה של ה-go no go?

שי פלבר: הרעיון הזה עלה בימים האחרונים יחד עם שרת הפנים, שרת העלייה והקליטה ונתיב.

שי פלבר: השליחים שלנו ערוכים לכך, אנחנו מחכים להסדיר איזשהו עניין פרוצדורלי.

שי פלבר: בסוף יש פה אישור שצריך לתת לאנשים ואנחנו צריכים לדעת שהדבר הזה מסוכם ומקובל על כולם.

שי פלבר: ברגע שזה ייפתר אז השליחים שלנו יסייעו בתהליך.

שי פלבר: הם לא מחליפים את שליחי נתיב, הם מסייעים להם.

אופיר סופר: אני רוצה להציע הצעה תוך כדי, אנחנו בקשר כל השבועיים האלה.

אופיר סופר: אני מנסה לחשוב, בעצם מבחינת

אופיר סופר: כם זה כמו מלחמה מבחינת צבא.

אופיר סופר: אני מניח שאין לכם כוחות מילואים כמו שלצה"ל יש.

אופיר סופר: האם שקלתם או האם נכון לשקול להכשיר ולגייס אנשים לתקופה קצרה או ארוכה ככל שנדרש?

שי פלבר: אתה צודק ולכן כבר יצאנו שלשום בקול קורא לגיוס שליחים לשעבר או מתנדבים - - -

אופיר סופר: אני מקווה שלא בנו על של המדינה של חצי שנה - - -

שי פלבר: תראו, אנחנו נמצאים - - -

יום טוב חי כלפון: צריך לקרוא לזה צו 8, לא קול קורא.

שי פלבר: אז אני אגיד, אנחנו מתחילת המשבר עם 30 שליחים כאשר היינו עם חמישה.

שי פלבר: אנחנו עם 30 שליחים בכל המעטפת - - -

סימון דוידסון: זה הסוכנות.

שי פלבר: כן.

סימון דוידסון: אני שואל לגבי נתיב.

שי פלבר: אני עונה לשאלת יושב הראש.

שי פלבר: יצאנו בצו 8 לגייס שליחים לשעבר או אנשים ממחנות הקיץ כי זה לא רק העניין של אישורי הזכאות, זה גם למשל לשים אנשים במעברי הגבול.

שי פלבר: בכל מעבר גבול יש לנו בין 2-3 אנשים שמקבלים את העולים, לא בכולם, זה מאוד קשה.

שי פלבר: בהחלט יש גיוס של כוח אדם.

שי פלבר: לגבי ההפעלה שלנו בסיפור של נתיב, ככל שיהיה את האישורים הנדרשים אנחנו נסייע.

אופיר סופר: מה המספרים שאתם הולכים להוסיף?

שי פלבר: מבחינת כוח אדם?

אופיר סופר: כן.

שי פלבר: אנחנו צופים שאנחנו צריכים להגיע לעוד כ-50 אנשים סך הכל בכל המעברים, כולל ניהול מלונות, יש לנו ארבעה מלונות בפולין.

שי פלבר: יש לנו קרוב ל-80 עובדים מקומיים, אבל הרוב מתבסס על כוח אדם ישראלי.

אופיר סופר: עובדים סוציאליים ועניינים כאלה?

שי פלבר: עובדים סוציאליים פחות, אני חייב להגיד.

שי פלבר: מה שעשינו יחד עם בית חולים בלינסון - - תראו, השאיפה היא שאנשים יהיו עד 72 שעות במלונות, אנחנו לא צריכים לתקוע אותם שם יותר מידי זמן.

שי פלבר: לקח לנו זמן להבין שאנשים מגיעים ללא יכולת רפואית.

שי פלבר: בלינסון התגייסו לטובתנו, היום יש צוותים רפואיים בוורשה וברומניה, אחיות ורופאים שנותנים את המענה הראשוני המיידי בהקשר הזה.

שי פלבר: לגבי הסיפור הסוציאלי, אנחנו כן מזהים - - תראו, מי שהגיעו בהתחלה הם חבר'ה שברחו עוד לפני הקרבות.

שי פלבר: היום אנחנו מקבלים אנשים שברחו וכבר חוו לחימה קשה מאוד, כל הסיפור של פוסט טראומה הופך להיות משמעותי.

שי פלבר: אני לא חושב שביומיים במלון בוורשה נכון לטפל בזה.

שי פלבר: אנחנו כן עובדים עם משרד העלייה והקליטה, תכף השרה תספר - - -

יום טוב חי כלפון: אחנו כמובן מברכים על הגעתה של שרת העלייה והקליטה ותכף ניתן לה את זכות הדיבור.

סימון דוידסון: סליחה שאני מתמקד, אני חוזר שוב לנתי.

סימון דוידסון: אדוני היושב ראש, בסוף הפקק הוא בנתיב.

סימון דוידסון: שינוי הסטטוס בארץ ומה שקורה בגבולות, בסוף הפקק הוא בנתיב.

יום טוב חי כלפון: טופס ה-go no go אמור לשחרר את הפקק אבל אני חושב - - -

סימון דוידסון: אבל נתיב נותנים אותו.

יום טוב חי כלפון: לכן העניין של הכשרת השליחים של הסוכנות היהודית, אני מבין שיש לכם כוח אדם בהיקף יותר גדול מנתיב.

יום טוב חי כלפון: אם אתם תוכשרו לתת את ה-go no go, זה ישחרר את הפקק.

שי פלבר: יש עדיין אישורים פרוצדורליים שמחכים להם.

שי פלבר: אני חושב שאנחנו ערוכים.

יום טוב חי כלפון: השרה גם תתייחס לזה.

זאב בנימין בגין: אתם יכולים להעריך את שיעורם של אלה שבבדיקה הראשונית מתברר שאינם זכאים?

יום טוב חי כלפון: בקצרה כי אני רוצה לתת לשרה לדבר.

נתי קנטורוביץ': לרוב כל מי שפונה אלינו עובר את הבדיקה, משהו כמו בין 20%-10% מתבררים כלא זכאים, גם פה בארץ אלה שמגיעים - - -

זאב בנימין בגין: ומה קורה אחרי שהוא מתברר כלא זכאי?

נתי קנטורוביץ': הם לא באים לארץ.

זאב בנימין בגין: מכוונים אותו לאן הוא אמור ללכת?

נתי קנטורוביץ': הוא עובר למעמד של פליט בחו"ל.

זאב בנימין בגין: שם?

נתי קנטורוביץ': שם, הם לא בטיפולנו.

אופיר סופר: ואלה שבאים לארץ ומסתבר שהם לא זכאים?

נתי קנטורוביץ': הם גם לא מגיעים לטיפולנו.

יום טוב חי כלפון: תודה.

יום טוב חי כלפון: אנחנו מקבלים בברכה את פניה של שרת העלייה והקליטה פנינה תמנו שטה.

יום טוב חי כלפון: אמרנו בפתיח שהיית אמורה להיות איתנו מתחילת הדיון אבל היה לך דיון עם ראש הממשלה בנושא הזה ואנחנו מברכים על כך.

יום טוב חי כלפון: לראות שהממשלה כולה, מראשה וכמובן כל השרים, מגויסת לדבר האדיר הזה שקורה ולא קרה כאן שנות דור, גל עלייה משמעותי עם מספרים של 100,000 בדרך אלינו.

יום טוב חי כלפון: דיברנו קודם על 2,500-3,000 בשבועיים, לפעמים בשנה שלמה זה מה שמגיע ממדינה אחת ועכשיו זה הגיע בשבועיים.

יום טוב חי כלפון: זה בטח אתגר עצום בשבילך ובשביל המשרד שלך.

יום טוב חי כלפון: נשמח לשמוע את התוכניות.

יום טוב חי כלפון: את יוצאת מישיבה עם ראש הממשלה, אז אולי גם תחדשי לנו דברים בעניין הזה.

יום טוב חי כלפון: בבקשה, כבוד השרה.

פנינה תמנו: ראשית, אני רוצה להודות לך חבר הכנסת יום טוב חי כלפון על זה שמונית לעמוד בראש ועדת המשנה לזכאי חוק השבות והקשר עם התפוצות.

פנינה תמנו: במילים אחרות, זו ועדת העלייה והקליטה עליה נלחמת תקופה מאוד ארוכה יחד עם חברי כנסת אחרים כדי שהיא תוקם, גם אני נלחמתי יחד איתכם.

פנינה תמנו: אני יודעת שבדרך כלל הממשלה לא ממהרת להקים ועדות כדי שיפקחו עליה, אבל במקרה הזה אנחנו מבינים שוועדת העלייה והקליטה שהיא וועדה בקונצנזוס - - בני, מי כמוך יודע את הערך והחשיבות של עלייה וכמה צריך שכולנו נעבוד יחד, כולל הכנסת והממשלה.

פנינה תמנו: אני יכולה לומר לכם שבימים האלה אני גם רואה את ההתגייסות של הכנסת וחברי הכנסת שחלקם גם הגיעו לנתב"ג, עושים ומשתדלים לפקח נאמנה.

פנינה תמנו: אני מאחלת לך המון הצלחה ושיהיו פה הרבה ישיבות אינטנסיביות שיעזרו לנו שכם לשכם לפתור ולתת מענים.

פנינה תמנו: גם אם יש משרדי ממשלה, הרבה פעמים אני אומרת, משרד העלייה והקליטה הוא המשרד המוביל בכל מה שקשור לעלייה וקליטה לצד הארגונים שממלאים את המדיניות שלנו ביום-יום.

פנינה תמנו: יחד עם זאת, יש הרבה מאוד משרדים שצריכים לדעת שעולים הם לא בן חורג, עולים חדשים הם אזרחי ישראל מרגע שהם נוחתים כאן.

פנינה תמנו: כל משרד צריך להתגייס כמשרדי מעטפת שנותנים שירותים בכלל תחומי החיים.

פנינה תמנו: אנחנו באמת בשעת רצון וזו זכות גדולה לכל אחד ואחת מאתנו לעסוק בנושא הזה למרות השעה הקשה של הציבור באוקראינה, וכמובן הקהילה היהודית שם.

פנינה תמנו: אני יכולה להבטיח לכם שיש ריכוז מאמץ כביר של הממשלה והרבה מאוד שרים שעוסקים בזה יום יום, הרבה מהם עולים חדשים בעצמם, בין אם זה אביגדור ליברמן, אנוכי, זאב אלקין ועוד.

פנינה תמנו: אנחנו מאמינים שהיכולת לממש את התחזיות עליהן אנחנו מדברים של עשרות אלפים ואפילו מאות, זה יכול לקרות רק אם אנחנו נעבוד באופן סדור, נכון וחכם, תוך שילוב כלל הזרועות הפועלות בשטח.

פנינה תמנו: זו גם הזדמנות בשבילי לברך את הסוכנות היהודית ואת נתיב.

פנינה תמנו: נכון שיש מחסור בכוח אדם, אבל אני לא אחדש לכם כשאומר שיש מחסור כוח אדם כמעט לאורך כל השרשרת של הגורמים המטפלים, כולל במשרד שלי, העובדים של אגף נתב"ג שקולטים את העולים, אנחנו נתגבר אותנו.

פנינה תמנו: ראינו שגם בנתיב היה מחסור בכוח אדם.

פנינה תמנו: נטע בריסקין, מי שעומדת בראש נתיב, גייסה מילואימניקים.

פנינה תמנו: לצד זה ראש הממשלה ואני הנחנו שנאפשר לסוכנות היהודית עם מכתב של רבנים, שאלון ותשאול שהם יעברו בהכשרה קצרה יחד עם נתיב, אנחנו ניתן להם את האישור לצאת לדרך.

פנינה תמנו: הייתה מלכתחילה הנחיה לתת את האישור העקרוני בבדיקה ראשונית באופן מקוון.

פנינה תמנו: אנחנו תמיד אומרים, דמיינו לכם את אותו מבוגר שנמצא בביתו בקייב והוא גם ככה אדם מבוגר והתנאים לא פשוטים, יש מלחמה, הפגזות וסיכון חיים.

פנינה תמנו: אנחנו רוצים לתת להם את הביטחון שייצאו לדרך.

פנינה תמנו: כמובן שיש פעולות שאי אפשר להרחיב כאן, שבכל זאת אנחנו כעם יהודי שגורלו שזור זה בזה יודעים גם לבצע פעולות וראינו את זה לאורך ההיסטוריה בחילוצי עליות.

פנינה תמנו: אנחנו יודעים גם לפעול כשצריך לפעול בדרכים לא קונבנציונליות.

פנינה תמנו: לצד זה אני רוצה להגיד לך שלצד הקשיים הראשונים באופן טבעי, הגיעו קרוב ל-5,000 עולים חדשים, חלקם הגיעו כתיירים.

פנינה תמנו: אני אסביר מדוע הם הגיעו כתיירים והם לא ברישומים אצלנו.

פנינה תמנו: הקריאה ליהודים הייתה לבוא כתיירים ולהיכנס לישראל, אחר כך תחזרו אלינו ונעשה את שינוי הסטטוס.

פנינה תמנו: הם באמת מגיעים עכשיו ללשכות שלנו.

פנינה תמנו: פתחנו עמדות של נתיב יחד עם רשות ההגירה ומשרד הפנים ומשרד העלייה והקליטה בשלושה מוקדים, מחר זה יהיה שישה מוקדים בארץ.

פנינה תמנו: במלונות יש לי כ-1,000 עולים חדשים שביקשו לבוא למלון.

פנינה תמנו: כל אחד שנוחת פה, אנחנו מציעים לו להגיע למלון שהכנו מבעוד מועד.

פנינה תמנו: אני יכולה להגיד לכם שנערכנו לפני הלחימה, כחודש וחצי לפני, הרבה מאוד מהגורמים - - -

ולדימיר בליאק: כמה מיטות יש לכם עכשיו?

פנינה תמנו: יש לנו כ-12,000.

פנינה תמנו: כרגע אנחנו לקראת פסח ומלונות זה גופים ועסקים פרטיים.

פנינה תמנו: אנחנו נצטרך לשריין, נעשה את ההתאמה החוזית כך שלא יהיה מצב של מחסור במיטות.

ולדימיר בליאק: לכמה זמן העולים מקבלים את המלון?

פנינה תמנו: עד חודש ימים.

פנינה תמנו: כמובן שאנחנו יודעים מטבע הדברים - - ולדימיר, אני לא יודעת אם אתה הגעת לקרוואנים או לבית מלון - - -

ולדימיר בליאק: הייתי שלושה ימים במלון.

פנינה תמנו: השאלה שלך היא נכונה.

פנינה תמנו: בסוף ההנחיה שלי היא לחודש ימים, כאשר אנחנו נותנים להם בנתב"ג מעטפה עם כסף, סל קליטה ראשון של כ-3,000 ₪.

פנינה תמנו: נתנו הנחיה - - -

סימון דוידסון: 3,000 ₪ לאדם?

פנינה תמנו: למשפחה.

פנינה תמנו: הנחיתי לתת את קרן הנמלטים, קרן מיוחדת שאנחנו גם נתגבר אותה, של 6,000 ₪ עד 15,000 ₪ מענק חד פעמי.

פנינה תמנו: אנחנו נותנים דמי קיום חודשיים כי בעצם מאיר, שבכובעו הראשון הוא מנכ"ל הביטוח הלאומי, יודע שאנחנו מנסים לשנות כל מיני חוקים כדי שגם עולים חדשים יקבלו שירות מהביטוח הלאומי.

פנינה תמנו: עולים חדשים לא מקבלים שירות מביטוח לאומי ואנחנו נותנים להם דמי קיום כסוג של הבטחת הכנסה.

פנינה תמנו: אני יכולה לומר לכם שאנחנו יד ביד עם האוצר כדי להגדיל את המעטפת, מתוך הבנה שגם העולים מרוסיה וגם העולים מאוקראינה באים ללא כסף, הם לא יכולים להוציא את הכספים - - -

אופיר סופר: אז מה זה 3,000, מה הם יעשו עם הסכום הזה?

פנינה תמנו: אתה צודק, אבל אם תראה את סך הסיוע שאנחנו נותנים, זה מגיע בחודש בחצי השנה הראשונה לכ-4,000 ויותר שקלים.

פנינה תמנו: בחודש הראשון אנחנו נותנים את המזון, את האוכל, כל צרכיהם - - -

ולדימיר בליאק: תוך כמה זמן הם מתחילים לקבל סל קליטה?

פנינה תמנו: רק שנייה, ולדימיר.

פנינה תמנו: אתמול אישנו החלטת ממשלה על הצוות שעובד על דיור הקבע, שם האתגר הגדול.

פנינה תמנו: רבותיי, אחרי חודש ימים, אם אני לא מתחילה להוציא עולים חדשים, לא יישאר לי מקום לקלוט את העולים שמגיעים.

פנינה תמנו: לכן אנחנו הולכים לפתרונות דיור מאסיביים.

פנינה תמנו: אני מעדיפה את הסיפור של הקרוואנים, כמי שהייתה בקרוואן.

פנינה תמנו: אנחנו נתחיל בהשמשת הדיור הציבור, בשלב השני - - -

איתמר בן גביר: יש לנו בהרבה גבעות ביהודה ושומרון קרוואנים, אפשר להביא אותם.

פנינה תמנו: אני מקווה שהם נענו לקול הקורא שלנו, הוצאנו קול קורא לכל הרשויות.

פנינה תמנו: בשלב השני אחרי השמשת הדיור הציבורי, אנחנו נשתמש בפתרונות של השוק הפרטי.

פנינה תמנו: יש הרבה משפחות כבר עכשיו - - זה מדהים, אני אזכיר פעם אחר פעם את ראש עיריית נוף הגליל, רונן פלוט.

פנינה תמנו: כבר עכשיו הוא יד ביד עם העולים החדשים, מוציא אותם לדירות שכורות, אם אין כסף הוא משלם.

פנינה תמנו: קופות החולים בהתחלה לא נתנו ביטוח, הוא אמר שמי שלא יבטח את העולים הוא לא ייתן להם את המבנים, כולם ביטחו.

פנינה תמנו: הוא פתח האנגר מתחת לבניין העירייה כמו סופרמרקט רק שבסוף אף אחד לא משלם, מדהים לראות את זה.

פנינה תמנו: גם הרשויות המקומיות הן שותף בכיר שלנו, אנחנו נשתמש בפתרונות הדיור בשוק החופשי בזה שניתן סיוע מוגבר בשכר דירה.

פנינה תמנו: אני מאמינה שבהמשך נצטרך לראות את המצב - - -

קריאה: יודעים להגיד כמה דירות כאלה יש?

פנינה תמנו: רק כדי לסבר את האוזן, מסקר שעשינו יש בשוק הפרטי כ-20,000 דירות פנויות להשכרה.

פנינה תמנו: אם נחשוב כמה מתוכן באמת נוכל למצות, זה אולי 10,000.

פנינה תמנו: אם אנחנו חושבים גם על התקציב שיידרש במידה וזה יהיה הפתרון העיקרי שהעולים ירצו, אם אנחנו עושים חשבון של 20,000 בתי אב, ניתן סיוע של 4,000, הקרנות - - פה חשובה הסוכנות היהודית, בקי, חשוב לרתום אתכם לקרן להשלמה בסיוע בדיור.

פנינה תמנו: אנחנו מדברים על 80,000,000 ₪ בחודש ל-100,000 עולים, לפי 20,000 בתי אב.

פנינה תמנו: יש כל מיני פתרונות שמוצעים על השולחן כולל המבנים היבילים.

פנינה תמנו: המדיניות שאני - - -

יום טוב חי כלפון: העברתם גם פיצול דירות, נכון?

פנינה תמנו: היה רעיון של מנכ"ל משרד השיכון לתמרץ משפחות לפיצול דירות ולתת להן סוג של מענק, תכף מאיר ירחיב על זה.

פנינה תמנו: אני חושבת שבבריטניה שמעו את הרעיון והם נותנים מענק של 350 פאונד למשפחה שקולטת פליטים מאוקראינה.

פנינה תמנו: הפתרון האחרון שאליו אני רוצה להגיע זה המבנים היבילים, אתרי קרוואנים, זה לא טוב להשתלבות.

פנינה תמנו: אני רוצה שהילדים הקטנים שמגיעים כבר יהיו בתוך הרשויות המקומיות, קליטה ישירה, גם אם אנחנו נגיע למבנים היבילים, לדעת לא לעשות ריכוזים גדולים אלא ריכוזים בקיבוצים, ביישובים ובכל מיני ערים, אבל לא במסות גדולות כדי שלא נייצר סוג של סגירות קהילתית שלא בהכרח תתרום להם.

פנינה תמנו: בגדול אני יכולה לומר לכם שאנחנו מרכזים גם מאמץ בנתב"ג.

פנינה תמנו: אני רוצה להודות לשר הביטחון ולמפקדים בשטח, ראש רח"ל שנמצא איתנו יום יום ומתגברים את העובדים של משרד העלייה והקליטה שעובדים לילות כימים - - -

יום טוב חי כלפון: אתם עובדים עם פיקוד העורף, נכון?

פנינה תמנו: גם פיקוד העורף.

יום טוב חי כלפון: זה עלה מקודם, אופיר סופר העלה את זה.

יום טוב חי כלפון: עכשיו אתם עובדים עם פיקוד העורף?

פנינה תמנו: כן, הכנסנו אותם השבוע באופן - - -

אופיר סופר: מה המשימה של פיקוד העורף?

פנינה תמנו: זה לא רק פיקוד העורף, רח"ל פתחו לנו באגף שלנו - - הם עוזרים לנו לקלוט את אלה שבאים בלי אשרות, את ה-go no go, כדי שהעובדים שלי יוכלו לתת מענה מיטבי למשפחה שמגיעה - - אתם צריכים להבין, כשקולטים משפחה זה בין חצי שעה לשעה, זה זמן הטיפול הכי מהיר שאפשר לתת.

פנינה תמנו: אם באות 200 משפחות, זו הדוגמה שאני תמיד מביאה, מדובר ב-200 שעות.

פנינה תמנו: אם אנחנו מחלקים את זה לעשרת העובדים שיש לי, זה זמן המתנה מטורף.

פנינה תמנו: לאור זאת גם רח"ל וגם חיילי פיקוד העורף דוברי השפה האוקראינית והרוסית נמצאים שם ויד ביד מטפלים איתנו באלה שהם מועמדי עלייה ולא אלה שבאו עם אשרות סופיות.

פנינה תמנו: אני חושבת שהדבר הזה בהחלט ייעל את התהליך.

פנינה תמנו: אנחנו כמובן נמצאים עכשיו בתהליך אינטנסיבי עליו יספר מאיר על קליטת עובדי מדינה, אחרי מאמץ כביר שעשינו.

פנינה תמנו: אני שוב מברכת על הקמת הוועדה.

פנינה תמנו: אם יש נושאים שאנחנו חושבים שצריך לדון בהם או כדי להאיץ במשרדים שלא מספיק מגויסים, אנחנו נעביר אליך.

פנינה תמנו: אני מברכת את כל חברי הכנסת שנמצאים כאן, אני יודעת שגם אופיר הגיע לנתב"ג.

פנינה תמנו: ולדימיר, בכלל לא הייתם באגף הקליטה, הייתם בטרמינל 3.

ולדימיר בליאק: נכון, אנחנו נגיע לשם.

פנינה תמנו: הם שולחים לי שהם שם ואין אוכל ושתייה.

פנינה תמנו: איך זה יכול להיות?

פנינה תמנו: רכשנו כל כך הרבה אוכל, כבר נגמר?

ולדימיר בליאק: יש לי עוד שאלה, מה מצב האולפנים ללימוד עברית?

פנינה תמנו: אני הארכתי את הזכאות משנה וחצי לעשר שנים, כרגע הם לא רוצים ללמוד עברית, צריך לתת להם לנשום.

פנינה תמנו: מדובר באנשים שנמצאים פה שבוע-שבועיים, זה לא הדבר שמטריד אותם.

פנינה תמנו: תהיה להם את המעטפת המלאה ללמוד לימודי עברית.

פנינה תמנו: יש קושי אמיתי עם המורים - - -

ולדימיר בליאק: הייתה גם בעיה עם המורים.

פנינה תמנו: אני גייסתי מורות חיילות דוברות השפה והן כבר נכנסות לתמונה.

פנינה תמנו: בכל מלון יהיו לי שתי מורות חיילות דוברות השפה.

פנינה תמנו: אני מאמינה שאנחנו נתגבר על הנושא הזה, במיוחד כשהארכתי את הזכאות לעשר שנים משנה וחצי.

יום טוב חי כלפון: תודה רבה, כבוד השרה.

יום טוב חי כלפון: הופעת בכורה של פרוייקטור העלייה והקליטה פה בכנסת, לא כמנכ"ל הביטוח הלאומי אלא בתפקיד החדש כראש מנהלת העלייה והקליטה.

יום טוב חי כלפון: אנחנו מברכים אותם על המינוי וכמובן את השרה שמינתה אותך יחד עם ראש הממשלה.

פנינה תמנו: אני רק רוצה לומר משפט ששכחתי.

פנינה תמנו: הזכרת את ראש הממשלה, הוא נמצא בכל הישיבות, הוא בעצמו מוביל את הדיונים, גם עכשיו עשינו דיון.

פנינה תמנו: הוא נמצא במעקב יום יומי אחרי הדבר הזה, מה שרותם יותר גם את יתר השרים.

פנינה תמנו: רציתי להגיד משהו חיובי.

פנינה תמנו: בטח כולכם שמעתם אתמול איזו חגיגה הייתה בממשלה.

פנינה תמנו: יש לי בשורה ממש טובה.

פנינה תמנו: לפני שעתיים היה דיון בבג"ץ על העלייה מאתיופיה אחרי שהייתה עתירה על החלטת הממשלה שהובלתי, ובג"ץ דחה את העתירה.

פנינה תמנו: ברוך השם בקרוב אנחנו נראה גם את האחים והאחיות שממתינים באתיופיה נוחתים כאן בישראל.

יום טוב חי כלפון: כל הכבוד, אני מבין שהשרה אוהבת לעבוד כי את בעצם מוסיפה לעצמך עוד גל של עלייה.

יום טוב חי כלפון: כל הכבוד, כל גל מבורך.

יום טוב חי כלפון: מר מאיר שפיגלר, בבקשה.

מאיר שפיגלר: תודה רבה ליושב ראש הוועדה ולשרת הקליטה.

מאיר שפיגלר: אני רק אוסיף על דבריה מכיוון שהיא שולטת בכל מה שקורה.

מאיר שפיגלר: הדברים שניצבים על הפרק על בסיס ההנחיות והמדיניות זה לדאוג לכך שכמה שיותר עולים פוטנציאליים יגיעו לכאן בדרך שתהיה פשוטה, מהירה, מינימום בירוקרטיה, מקסימום קליטה, מאור פנים ובעצם הענקת התחושה שהעולים מגיעים אל הבית הטבעי שלהם, שאנחנו רוצים לקלוט אותם לא פחות מזה שהם רוצים להגיע לכאן.

מאיר שפיגלר: ישנן לא מעט סוגיות שעומדות על הפרק.

מאיר שפיגלר: אתמול ישבתי עם יום טוב ועם חבר'ה שבאו ממש עכשיו מהאזורים שנמצאים תחת מטר האש, ישבנו עד 22:00 ומשהו בלילה ושמענו את הדברים שפקדו אותם ממקור ראשון ולא ממקור שני.

מאיר שפיגלר: כן, יש עדיין בעיות, הדברים לא חלקים.

מאיר שפיגלר: אין ספק שמדובר במצב לא טבעי, מלחמה זה דבר באופן כללי שמשנה סדרי בראשית.

מאיר שפיגלר: אנחנו עושים את הכל כדי ללמוד, להפיק לקחים ולשפר את התהליכים ואת האופן שבו אנו נדרשים לפעול כדי לדאוג לכך שכל האנשים יגיעו מהמקום שבו הם נמצאים אל מעברי הגבול ומשם דרך המקומות שהם לנים בהם לפרק זמן זמני, עם טיסות לארץ כדי לקלוט אותם כאן בהתחלה בצורה זמנית ולאחר מכן ביישוב קבע כמו שאמרה השרה.

מאיר שפיגלר: אני לא יודע אם השרה אמרה את זה בתחילת דבריה, אבל היות והמסה שתגיע לכאן תהיה על בסיס של ראשית בדיקה של זכאות על פי חוק השבות, אני קורא לזה ראשית ראיה, השרה דיברה עם go, כל אחד מגדיר את זה אחרת אבל הרעיון הוא שכדי לחסוך בלוחות הזמנים ולקצר את התהליך של בדיקת כל אלה שמבקשים להגיע לכאן, הרוב יגיעו לכאן על בסיס בדיקה שתידרש לה השלמה.

מאיר שפיגלר: אתמול בלילה הוסדר יחד עם משרד האוצר והסוכנות שלכל אחד מהם, הגם שהוא לא הופך להיות ברגע נחיתתו עולה מן המניין, הוא יהיה מייד מבוטח בביטוח בריאות מלא, מרגע הנחיתה ועד לאותה נקודת זמן בה ישלימו את הבדיקה בעניינו.

מאיר שפיגלר: מדובר בדבר מאוד חשוב מבחינה ערכית, מוסרית, מצפונית ואנושית וזה נסגר אתמול.

מאיר שפיגלר: יש עוד מענה שאני רוצה לציין לגבי אותם פליטים שנזקקים לטיפולים רפואיים.

מאיר שפיגלר: פנה אליי מנכ"ל בית חולים שיבא והציע את השירותים שלהם לכל אלה שיידרשו לטיפול רפואי, גם אם הם לא מבוטחים - - -

פנינה תמנו: גם בלינסון.

מאיר שפיגלר: ניתן להגיע לשערי בית החולים ולקבל את מלוא הטיפול בפן הכי נפיץ, מבחינה אנושית וערכית יחד.

מאיר שפיגלר: לגבי שאר הדברים אנחנו כל הזמן משפרים את התהליכים ונותנים מענה לדברים שאנחנו נחשפים אליהם מהשטח.

מאיר שפיגלר: אתמול הוחלט להקים מטה תפעולי בחו"ל שירכז את כל הפעילות וכל התיאומים מהנקודה שבה נמצאים האנשים ועד הרגע שמעבירים אותם את מעברי הגבול לכיוון הטסתם לארץ.

מאיר שפיגלר: אנחנו מקבלים הרבה מאוד נתונים מהשטח - - -

יום טוב חי כלפון: המטה ירכז את המאמצים של כל הארגונים?

מאיר שפיגלר: כן.

קריאה: יש פגישה היום ב-13:30.

יום טוב חי כלפון: זה יתחבר עם מוקד החירום, שיהיה מוקד על, קודם קיבלנו על זה עדכון משי.

יום טוב חי כלפון: יש הרבה ארגונים וצריך לתכלל את זה.

מאיר שפיגלר: יש כ-11 ארגונים, כאשר מתוכם ארבעה יותר פעילים ודומיננטיים והאחרים קצת פחות.

מאיר שפיגלר: מבחינתי כל אדם הוא ארגון, מכיוון שאם יש מישהו שמכיר מישהו ועושה את הכל כדי לדאוג לכך שיאספו אותו ויעבירו אותו בסופו של יום לארץ, בשבילי הוא ארגון לכל דבר ועניין.

מאיר שפיגלר: גם אם הוא מטפל בנפש אחת, אנחנו מכירים את האמרה של המציל נפש אחת, כאילו הציל עולם ומלואו.

מאיר שפיגלר: זה הרעיון, לשם אנחנו חותרים, לרכז, לטייב ובעיקר לסנכרן בין הנתונים על מנת שהפעילות שכרוכה בהבאת העולים תהיה כמה שיותר שוטפת וכמה שפחות עקלקלה עם כל המהמורות שיש בדרך.

מאיר שפיגלר: היית איתי אתמול, שמעת את הסיפור שהוא לא מוסיף נחת, אני מניח שהם הגיעו לוועדה לומר את דברם.

מאיר שפיגלר: אנחנו נעשה את הכל כדי ללמוד, להפיק לקחים וליישם אותם בשטח כדי שהם לא יחזרו על עצמם.

יום טוב חי כלפון: תודה רבה.

יום טוב חי כלפון: הוועדה תשמח לקבל עדכון על המאמץ הזה.

יום טוב חי כלפון: שמענו שאתם נפגשים היום ב-13:30 על המאמץ של מוקד אחד, של מטה חירום אחד גם בחו"ל אבל גם כאן בארץ, מספר טלפון אחד וכל הארגונים יוכלו לעבוד יחד.

יום טוב חי כלפון: זה מאוד חשוב כדי לייעל את התהליך.

מאיר שפיגלר: היות ומבחינתי זו השקה ראשונה, אני רוצה בהזדמנות הזאת להודות לכל העוסקים במלאכה, ויש רבים.

מאיר שפיגלר: אין לך מושג איזו רוח התנדבותית יש בארץ מן היקב ומן הגורן, אנשים פרטיים ומערכות כמו מרכז השלטון המקומי, ראשי רשויות מקומיות ואזוריות, קיבוצים, משטרת ישראל, הסתדרות עובדי המדינה שהקצתה את כל בית ברל ולא מעט מהמקומות שיש להם בבתי אבות של משען.

מאיר שפיגלר: זו פשוט רוח התנדבותית במלוא מובן המילה, זה אות וכבוד לחברה הישראלית.

מאיר שפיגלר: עוד מילה אחת, כמו שאמרה השרה, מפקדת העורף באמצעות אלון ושאר הגורמים שמסייעים לנו, אם זה שמואל זכאי בנתב"ג, עושים את הכל ללא שום שיקולים זרים, אך ורק לטובת המטרה, להביא לתוצאה שכולנו מצפים לה, מראש הממשלה דרך שרת הקליטה ומטה.

יום טוב חי כלפון: תודה.

יום טוב חי כלפון: יש לי שאלה אליך, אדם שרוצה להתנדב פה בארץ, רוצה לתרום אוכל או ציוד, האם יש אצלך מישהו שירכז את זה?

יום טוב חי כלפון: כבר קיבלתי פניות בעניין, כל מיני קהילות ובתי כנסת כבר אספו בגדים לאנשים.

יום טוב חי כלפון: אולי צריך איזשהו מספר טלפון לכל מי שרוצה לתרום ולעזור, וזה יהיה מרוכז אצלך.

מאיר שפיגלר: אז קודם כל יש, פונים גם ללא אמירה מפורשת.

מאיר שפיגלר: אני רוצה לומר משהו, יש מדינה שנקראת מדינת ישראל, היא זו שדואגת לדברים הבסיסיים, כפי שציינה השרה, אוכל, מדור, ביגוד, כל הדברים האלמנטריים מבחינת הצרכים של הציבור.

מאיר שפיגלר: אנחנו נמצאים במאה ה-21, ברוך השם המדינה היא מדינה חזקה ואיתנה מבחינה כלכלית.

מאיר שפיגלר: אנחנו נעשה הכל.

מאיר שפיגלר: בין זה לבין עצם העובדה שאנשים מתוך רצון עז וכמיהה להיות שותפים למאמץ ותרום את חלקם, גם אם זה לא נדרש, הדברים האלה רק משתלבים אחד עם השני וגורמים לכך שהחברה הישראלית היא חברה של אות ומופת ביחס לשאר המקומות בעולם.

איתמר בן גביר: מאיר, כאן המקום להגיד שאתה האיש הנכון במקום הנכון.

איתמר בן גביר: אני חושב שיש קונצנזוס בכנסת על דמותו על המקצוענות שלו.

איתמר בן גביר: השאלה היא אם בכל זאת יש אנשים, יהודים טובים שרוצים לעזור, אתה אומר שהמדינה היא זאת שאחראית, היא בעלת הבית, ככה צריך להיות גם במסלול תקין, המדינה דואגת ולא האזרח.

איתמר בן גביר: בכל זאת המונים רוצים לעזור ושואלים למי פונים, לאיזו כתובת?

פנינה תמנו: יש לנו דף נחיתה עד שיוקם משהו יותר מסודר.

פנינה תמנו: אנחנו נצא בקמפיין לחברה האזרחית שרוצה להתגייס.

פנינה תמנו: חשוב לשתף אותה במקום לשבת מול החדשות ולהגיד איך אני עוזר.

פנינה תמנו: אנחנו נצא בקריאה ובקמפיין מסודר, אני לא אגיד עם מי בינתיים, שמשפחות יאמצו עולים בפסח ויעשו איתם ליל הסדר.

פנינה תמנו: זה יהיה בשיתוף פעולה עם גלי צה"ל והרב שי פירון שיוזם את העניין עם פרופסור ידידיה שטרן ועוד רבים וטובים.

פנינה תמנו: אני חושבת שזה ייתן מענה לתחושה שצריך גם לתת לה מענה, של החברה הישראלית שמתגייסת.

מאיר שפיגלר: אני בכל זאת אוסיף מעבר למה שאמרת.

מאיר שפיגלר: יודעים את מספרי הטלפון שלנו גם אם זה לא פורסם ברבים בצורה מסודרת, מתקשרים אלינו.

מאיר שפיגלר: אנחנו מאגדים את כל הפניות במאגר מידע כולל ואני לפחות אומר לכל אלה שפונים שברגע שהדבר יעמוד על הפרק אנחנו נפנה אליהם ובאמצעותם נעשה טוב יותר לכל אחד ואחד מהנקלטים.

מאיר שפיגלר: יש לא מעט שרוצים לאמץ עולים לביתם, כמו שאמרה השרה, אם באופן זמני ואם באופן ממושך יותר.

מאיר שפיגלר: אני אומר לכם, זה פשוט גאווה לכל אחד ואחת מאתנו.

שי פלבר: אני אשמח לציין נקודה בנוגע לנושא הזה.

שי פלבר: סיימנו אתמול קמפיין בחברה הישראלית יחד עם השלטון המקומי, אספנו מעל 20,000 ארגזים כאשר ציפינו ל-5,000.

שי פלבר: בתיאום עם השרה השארנו כמות מכובדת לטובת עולים בישראל ואנחנו נעשה מבצע חלוקה של טואלטיקה, מגבות וביגוד.

שי פלבר: ככל שנצטרך להרחיב את זה, פרסנו במרכזי הקליטה שלנו מתקנים ואתמול זה טס.

שי פלבר: בתיאום עם השרה תהיה אפשרות לאסוף ציוד.

פנינה תמנו: חלק הולך לשם וחלק נשאר כאן לעולים.

שי פלבר: אתמול הלכתי לרעננה בהנחיית השרה כדי לוודא שנשאר מספיק לעולים בארץ.

פנינה תמנו: מאיר, אני כן חושבת שאנחנו צריכים לומר ביושר שעדיין אין לנו פלטפורמה דיגיטלית מספיק בולטת ומונגשת לציבור.

פנינה תמנו: אנחנו צריכים שתתן אור ירוק למי שצריך, בין אם זה במשרד העלייה והקליטה, ולדאוג שיש לנו אתר מסודר לטובת העניין הזה.

איתמר בן גביר: מה שאמרת לגבי סדר פסח, זה פשוט נפלא.

איתמר בן גביר: אני חושב שהרבה יירשמו לארח עולים בסדר פסח.

פנינה תמנו: גם אתה, אני מקווה.

איתמר בן גביר: תרשמי אותי ראשון.

יום טוב חי כלפון: מעולה.

יום טוב חי כלפון: ניתן לשרה להציג מצגת קצרה - - -

פנינה תמנו: כבר דיברו כל כך הרבה, אבל נעבור על שקפים שאני חושבת שייתנו קצת ערך.

פנינה תמנו: שימו לב, זו מצבת השליחים בחו"ל.

מאיר שפיגלר: כבוד השרה, אני חייב ללכת לישיבה עם ראש הממשלה וכל מיני גופים שעוסקים בעלייה בתל אביב, אני מאוד מתנצל.

סטלה וינשטיין: אני גם אמורה להיות בישיבה הזאת, אני אשמח אם כל הברכות היפהפיות שיש כאן, מחיאות הכפיים, החיוכים ותפיחות השכם העצמיות, אולי ניתן למישהו שייתן תמונת מצב - - -

יום טוב חי כלפון: אנחנו ניתן, סטלה.

יום טוב חי כלפון: אנחנו מכבדים את השרה - - -

פנינה תמנו: אנחנו נשמח.

פנינה תמנו: אני מוכנה לוותר על המצגת שלי בשביל לשמוע.

סטלה וינשטיין: אני מאוד אשמח, אני אהיה מאוד קצרה.

פנינה תמנו: מה שמך?

סטלה וינשטיין: לי קוראים סטלה וינשטיין.

פנינה תמנו: אז בואו נשמע אותה, אני מוותרת על המצגת.

סטלה וינשטיין: אני עובדת בתור מנכ"לית ימינה, אני כבר 17 ימים לא עוסקת בזה אלא רק בארגון התנדבותי שמחלץ יהודים מאוקראינה.

סטלה וינשטיין: אותי לא צריך לשמוע, אני אתרגם את האדם הנכבד הזה, בוריס טרייגרמן שמסייע לי.

סטלה וינשטיין: מאיר, אני אשמח אם תוכל להישאר.

מאיר שפיגלר: סטלה, את אומרת דבר מסוים ועלולים להסיק ממנו משהו לא נכון.

מאיר שפיגלר: ישבתי איתך אתמול במשך שעתיים - - -

סטלה וינשטיין: כמובן.

מאיר שפיגלר: רק שיהיה ברור לכולם שאני הייתי איתכם אחד על אחד במשך שעתיים עד לאישון לילה אתמול.

מאיר שפיגלר: בכל זאת, אם ראש הממשלה קורא לי, אני חייב ללכת.

מאיר שפיגלר: אני איתכם בקשר שוטף ואני מודע לכל מה שהם יספרו כאן לוועדה.

סטלה וינשטיין: נכון.

יום טוב חי כלפון: תודה רבה מאיר.

יום טוב חי כלפון: הוא הזכיר את זה, הוא היה איתנו עד מאוחר בלילה, אני מאשר שהוא לא ישן הרבה בימים האלה.

יום טוב חי כלפון: אנחנו מאחלים לו בשם כל הוועדה בהצלחה רבה במשימה הקדושה שהוא מוביל בימים אלה להעלאת אחינו.

יום טוב חי כלפון: יש לנו הרבה מאוד אנשים שרוצים לדבר, אני מבקש מבוריס וסטלה - - אנחנו כבר ישבנו אתמול בעניין הזה, אנחנו יודעים שהנושא הוא כאוב וחשוב, אבל יש המון דוברים.

יום טוב חי כלפון: תודה לשרה שוויתרה על המצגת שלה כדי להקשיב לכם.

יום טוב חי כלפון: בבקשה, כמה שיותר מתומצת.

סטלה וינשטיין: אני רק אציג את הדברים לפני.

סטלה וינשטיין: 17 ימים פחות או יותר מתחילת המלחמה, בשביל לחלץ כמה חברים פניתי לחברי הטוב כאן וביקשתי ממנו את הסיוע.

סטלה וינשטיין: הוא חילץ ב-2015 את כל יהודי דונצק, הוא זכה באות מהג'וינט, ידעתי שיש לו את היכולות וביקשתי ממנו לסייע לי.

סטלה וינשטיין: מאז הוא מוציא בממוצע, בגלל זה שאלתי כמה אתם צופים וכמה אתם מוציאים.

סטלה וינשטיין: הארגון שלו יחד איתנו, עם המתנדבים שלנו מהארץ, מוציאים בממוצע 34 אוטובוסים ביום פלוס מינוס בין 50 ל-100.

קריאה: זכאי חוק השבות?

סטלה וינשטיין: זכאי חוק השבות בלבד, אנחנו שואלים את זה.

סטלה וינשטיין: זה ארגון התנדבותי לחלוטין.

פנינה תמנו: איך קוראים לארגון?

פנינה תמנו: אני יודעת שאוטובוס עולה היום - - -

סטלה וינשטיין: 10,000 דולר.

פנינה תמנו: נכון.

פנינה תמנו: הייתי רוצה לדעת איך קוראים לארגון ומי מסבסד אותו?

סטלה וינשטיין: הוא עם אנשי העסקים שם.

סטלה וינשטיין: אנחנו קראנו לארגון בשם גנרי, חמ"ל אזרחי.

סטלה וינשטיין: יש לנו מוקד טלפוני שמקבל את הפניות ואנחנו מעבירים אליו רשימות.

סטלה וינשטיין: מדובר ב - - גם הסוכנות מפנה אלינו, גם קרן הידידות, גם משרד החוץ, כולם פרסמו את הטלפונים הפרטיים שלנו.

פנינה תמנו: אז לפני שאני שומעת אותו, האם עכשיו החיבור והישיבה שעשיתם עם הפרוייקטור מתחילה להזרים אתכם גם לחמ"ל המרכזי?

סטלה וינשטיין: לא שמעתי את זה, אני עדיין מרגישה שיש חוסר כוונה - - -

יום טוב חי כלפון: זו בדיוק הנקודה שהעליתי קודם על איחוד הכוחות.

סטלה וינשטיין: יש חוסר כוונה מוחלט לאנשים שמוציאים הכי הרבה.

סטלה וינשטיין: כשאתם מדברים על - - -

פנינה תמנו: בשביל זה אני כאן.

פנינה תמנו: אנחנו ניקח את הפרטים, ראש המטה שלי והצוות שלי נמצאים כאן.

פנינה תמנו: אין דבר כזה שמי שמחלץ עשרות ומאות ביום, משלם על אוטובוסים ומצליח להניע אופרציה שלמה להצלת נפשות, שלא יהיה בתוך החמ"ל הזה.

פנינה תמנו: אני אומרת לך את זה באופן חד וחלק.

סטלה וינשטיין: אז קודם כל, אני מאוד מודה לך.

סטלה וינשטיין: אני חייבת לחדד, הוא יספר מקרה של שיירה אחת.

סטלה וינשטיין: אנחנו הוצאנו עד היום 34,400 זכאי חוק השבות, מתוכם הגיעו אלפים בודדים בלבד לישראל.

סטלה וינשטיין: כל השאר, אחרי היחס המדהים שהם קיבלו, בחרו ללכת לאירופה ולא לעלות לישראל.

פנינה תמנו: היחס שם?

סטלה וינשטיין: היחס שם מהגופים שהיו אמורים לקלוט אותם.

סטלה וינשטיין: מרגע זה אני רוצה לתת לו את זכות הדיבור.

קריאה: סטלה, 34,000 יצאו?

סטלה וינשטיין: 34,400 בעלי זכות, יש עוד כמה טובים.

סטלה וינשטיין: הרשימות הן ברמה השמית.

פנינה תמנו: יש לכם את הרשימות האלה?

סטלה וינשטיין: כן, רשימות שמיות במערכת ממוחשבת.

יום טוב חי כלפון: אולי נשמע את בוריס שיספר בקצרה את הסיפור ונמשיך.

יום טוב חי כלפון: בוריס, בבקשה.

בוריס טרייגרמן: מה שאני הולך להגיד כנראה לא הולך למצוא חן בעיניי אף אחד פה, אבל אני לא באתי לחלק מחמאות.

בוריס טרייגרמן: מהשעה האחרונה שאני נמצא כאן, אני מבין שכולכם מקבלים אינפורמציה מהפקידים בשטח, מעיתונאים, מאנשים שנמצאים שם, אבל אף אחד לא מבין מה תמונת המצב האמיתית.

בוריס טרייגרמן: אני אזכור את התאריך 24 לפברואר הרבה מאוד זמן, החיים שלי התחלקו ללפני ואחרי.

בוריס טרייגרמן: התעוררתי מההפצצות הראשונות.

סטלה וינשטיין: אגב, מדובר ביהודי ישראלי, אני רק מציינת.

סטלה וינשטיין: בוריס הוא יהודי ישראלי והוא התעורר מהפצצות.

בוריס טרייגרמן: הבנתי שהתחילה המלחמה, הבנתי שזו לא פרובוקציה אלא מלחמה אמיתית.

בוריס טרייגרמן: הפצצות היו על האזורים הצבאיים והבנתי שזו רק ההתחלה.

בוריס טרייגרמן: דבר ראשון, ארזתי מזוודות.

בוריס טרייגרמן: ליידי שכב הבן שלי, ברור מאליו שהדבר הראשון שרציתי היה להציל אותו.

בוריס טרייגרמן: הצלחתי לקחת את עצמי בידיים והבנתי שצריך לעזור.

בוריס טרייגרמן: הבנתי שקודם כל צריך לחלץ את האנשים שלא יכולים לחלץ את עצמם, הם אלה שהכי צריכים את זה.

בוריס טרייגרמן: היה לי קשר טוב מאוד עם האדמיניסטרציה המקומית ועם ראש העיר, לאט לאט התחלנו לעשות את העבודה הזאת.

בוריס טרייגרמן: שאלתם איך נקרא הארגון, הוא לא נקרא, זה רק בלב.

בוריס טרייגרמן: הבנו שקודם כל צריך לסמוך על עצמך.

בוריס טרייגרמן: איחדתי כוחות עם חבר טוב שלי והתחלנו לארגן אוטובוסים.

יום טוב חי כלפון: אנחנו קצת קצרים בזמן.

יום טוב חי כלפון: אני יודע שזה קשה, אם אפשר להגיע לנקודה.

יום טוב חי כלפון: אנחנו יודעים שזה ממש קשה לספר את זה, הייתה כאן חוויה מאוד קשה.

יום טוב חי כלפון: אנחנו פשוט צריכים לשחרר את החדר ויש עוד הרבה דוברים.

יום טוב חי כלפון: לא חייבים לתת שמות של אנשים, נא לקצר לנקודה המשמעותית.

פנינה תמנו: אני רוצה לשאול שאלה.

פנינה תמנו: כמה אנשים בתוך הארגון, גם אם אין לו שם, אתם אומרים שחילצתם 34,000.

פנינה תמנו: כמה אנשים בערך עוזרים לחלץ?

בוריס טרייגרמן: שם יש 20 אנשים ואני מנהל את החמ"ל פה בישראל.

בוריס טרייגרמן: אחרי זה אציג לכם את תמונת המצב, אנחנו גם עוזרים ליהודים שתקועים שם.

יגאל פורמן: אני מנהל את הארגון פה בישראל, הוא שם.

פנינה תמנו: יש לכם את הרשימות של 34,000 היהודים?

יגאל פורמן: כן, אני יכול לפתוח עכשיו את המערכת ולהראות לך.

יגאל פורמן: רק בלא מסוננים יש לנו 50 אנשים שתקועים כרגע מתחת להריסות, יהודים שעברו תאונת דרכים ומחכים שיחלצו אותם.

פנינה תמנו: אתם מכירים אותם בסוכנות היהודית?

יגאל פורמן: אני רק אציין שהטלפון של החמ"ל שלנו, יש לי 15 מוקדנים שיושבים.

יגאל פורמן: את הטלפון שלנו מפרסם משרד החוץ, הסוכנות היהודית ונתיב.

פנינה תמנו: חברים, אין פה תחרות.

פנינה תמנו: כל מי שמציל אנחנו רואים אתו עין בעין את המשימה הלאומית שלנו כעם.

פנינה תמנו: אני רק שואלת, שי, אתם מכירים את הארגון הזה?

שי פלבר: לא לעומק.

שי פלבר: שבוע שעבר בפעם הראשונה נוצר קשר עם סטלה.

שי פלבר: חלק מהאנשים שאתם מדברים עליהם, יש כפילות, אבל אני חייב להגיד שאין עבודה מסונכרנת.

שי פלבר: זו חלק מהמטרה של הפגישה היום ב-13:30.

פנינה תמנו: אתם הולכים להיות בפגישה הזאת?

סטלה וינשטיין: לא הוזמנו אליה.

שי פלבר: זו פגישה ראשונה להכיר את - - -

פנינה תמנו: אם יש פרוייקטור שמתכלל את מה שנעשה בחו"ל, אני מבקשת שיהיה נציג גם שלהם.

שי פלבר: אחרי הפגישה הזו שנשב אתו היום, נכיר את התהליכים ואת צורת העבודה, נמפה את כל הארגונים ונעבוד יחד עם כולם.

פנינה תמנו: ההנחיה שלי כמי שאחראית על הדבר הזה היא מאוד ברורה, אני אומרת לכם באופן חד וחלק.

פנינה תמנו: כרגע הפגישה היא רק ראשונית עם הסוכנות?

שי פלבר: כן.

פנינה תמנו: ומתי עושים פגישה עם כל הארגונים?

שי פלבר: אחרי הפגישה היום המטרה היא שייצא לשטח כמה שיותר מהר, ולפני כן נפגוש את כל הארגונים הרלוונטיים.

פנינה תמנו: ברגע שהוא נפגש עם כל הארגונים, אני אדאג שגם אתם תיפגשו אתו.

פנינה תמנו: אני מבקשת שאם אתם יכולים להעביר את הרשימות כדי שנראה את המהימנות של הדברים, לא חלילה שאני מפקפקת, ובכל זאת אנחנו עדיין עובדים בממשלה באופן מסודר.

פנינה תמנו: ייתכן ואנחנו גם נפנה לאנשים שעברו למדינה אחרת כדי לעודד אותם לבוא לכאן.

פנינה תמנו: יש לנו עכשיו חברה בבעלות מדינת ישראל, אופק ישראלי, שיוצאת בשיווק האגרסיבי.

פנינה תמנו: אנחנו רוצים שזה יהיה סביב היהודים שהרגישו שהם לא הצליחו להגיע לכאן ונמצאים במדינות המעטפת של אוקראינה.

סטלה וינשטיין: אני מבקשת שכן תתנו לו, אני אבקש ממנו לקצר.

יום טוב חי כלפון: יש לנו גם את הרב פנחס זלצמן ממולדובה, הוא שם בשטח, הוא מחכה בזום.

יגאל פורמן: אז בואו רק ניתן לבן אדם לסיים.

יום טוב חי כלפון: אנחנו רוצים ממש במשפט לסיים.

סטלה וינשטיין: זה לא יהיה משפט, אבל - - -

יום טוב חי כלפון: ישבתם אתמול עם הפרוייקטור עד מאוחר - - -

סטלה וינשטיין: יום טוב, חשוב שהגורמים יישמעו את הדברים, זה יהיה שתי דקות.

יום טוב חי כלפון: יש עוד דוברים, אנחנו רוצים לתת לכולם.

יום טוב חי כלפון: לפי השעון אנחנו איתכם יותר מעשר דקות.

יום טוב חי כלפון: הרב זלצמן מחכה בזום ונמצא שם בשטח במולדובה.

יום טוב חי כלפון: אני רוצה לכבד את כולם.

פנינה תמנו: סטלה, זה לא מכבד, הוא כיבד אותך.

פנינה תמנו: יש פה הרבה אנשים שפועלים - - -

סטלה וינשטיין: אנחנו נמצאים פה בניסיון להסביר מה קורה כשעוברים בגבולות, מה תמונת המצב לא של סיבוב אחד, של עשרות סיבובים.

סטלה וינשטיין: אפשר רגע לא לקטוע ולתת לבן אדם לספר?

יום טוב חי כלפון: בבקשה במשפט לעניין הזה.

יום טוב חי כלפון: יש הנחיות אופרטיביות מהשרה כדי לשבת איתכם ועם הגורמים.

יום טוב חי כלפון: יש היום ישיבה ב-13:30, אתמול ישבתם אצלי בלשכה עד 22:00 עם הפרוייקטור.

יום טוב חי כלפון: הם היו אתמול עד 22:00 עם הפרוייקטור אצלי בלשכה על הנושאים האלה.

יום טוב חי כלפון: אני אוהב שמדברים בשעות, אנחנו נעבוד בשעות - - -

פנינה תמנו: יותר מזה, סטלה צריכה להעביר לי את השמות, זה הכי חשוב כדי שנאתר אותם ונעזור להם.

יום טוב חי כלפון: זו הנקודה הראשונה שהעליתי בדיון הזה היום עם מזכ"ל הסוכנות ומנהל העלייה והקליטה, לאחד מוקדים וכוחות, זה בדיוק הנושא.

יום טוב חי כלפון: בוריס, בבקשה במשפט אחרון.

יום טוב חי כלפון: לאחר מכן ניתן את זכות הדיבור לרב זלצמן.

בוריס טרייגרמן: אני אספר בקצרה רק על העלייה האחרונה, עשיתי את המסלול הזה פעמיים.

בוריס טרייגרמן: הוצאתי שישה אוטובוסים עליהם היה גם בני.

בוריס טרייגרמן: אוטובוס כזה שיוצא מ - - נוסע עד הגבול בערך 35 שעות.

בוריס טרייגרמן: באוטובוס יש ילדים, זקנים, הרבה נכים שלא יכולים לזוז, הרבה חולים, לפעמים גם עם פצעי ירי.

בוריס טרייגרמן: הרבה מאוד אוטובוסים יצאו מערים מופגזות, אז פשוט לקחו את האנשים תוך כדי מתוך מרתפים מופגזים.

בוריס טרייגרמן: אין שם אינטרנט.

בוריס טרייגרמן: שני אוטובוסים מחרקוב, בזמן שהעלו את האנשים לאוטובוסים, לידם נפלו פצצות.

בוריס טרייגרמן: אני קצת מתלהם מהעובדה שיש פה הרבה חיוכים וכל אחד מדבר על כמה הוא עושה, אבל זאת מלחמה.

יום טוב חי כלפון: זאת מלחמה וטרגדיה, כולנו שותפים וכואבים יחד איתך.

יום טוב חי כלפון: אני מבין שזה היה אירוע טראומתי ואנחנו חווים אותו יחד איתך.

יום טוב חי כלפון: אני ממש מתנצל, יש לנו מסגרת זמן מצומצמת והמון דוברים.

יום טוב חי כלפון: אני חושב שהמקרה הובן, היה שם חוסר ניהול, חוסר התחשבות, חוסר שיתוף פעולה בין ארגונים - - -

סטלה וינשטיין: אבל לא סיפרו עוד את המקרה.

יום טוב חי כלפון: אני מצטער, בשורה התחתונה מה שהיה היה וצריך להסתכל קדימה כדי שלא יקרה שוב.

יום טוב חי כלפון: לכן מכאן והלאה צריך לשתף פעולה כדי שהמקרים האלה לא יחזרו על עצמם.

בוריס טרייגרמן: אני פונה לסוכנות ולארגונים, רוב הדברים שאתם אומרים הם לא אמת.

בוריס טרייגרמן: אוטובוסים מגיעים לגבול, 320 אנשים, יש שם תא שירותים אחד.

יום טוב חי כלפון: בוריס, אני מציע הצעה.

יום טוב חי כלפון: הרב זלצמן ממש מחכה והוא שם.

יום טוב חי כלפון: יהיה עוד דיון, אם יהיה לנו עוד זמן - - -

סטלה וינשטיין: יום טוב, אתה מבין שאנשים מתים?

סטלה וינשטיין: אתם מדברים על עוד דיון?

סטלה וינשטיין: אנשים מתים, יהודים מתים ואתם מדברים על עוד דיון ועוד דיון.

סטלה וינשטיין: כל מה שאני שומעת מכם ב-17 ימים האלה - - תכניסו כוחות חילוץ למולדובה ותוציאו משם את האנשים כי הם קופאים, אתם לא מבינים מה קורה.

יום טוב חי כלפון: בוריס, אני מתנצל, אנחנו מדברים איתם כמעט 16 דקות ואני חייב לתת לאנשים שמחכים.

יום טוב חי כלפון: הרב זלצמן מחכה כבר יותר משעה וחצי בזום ואנחנו ניתן לו.

יום טוב חי כלפון: הרב הראשי למולדובה, בבקשה.

פנחס זלצמן: שלום לכם.

יום טוב חי כלפון: תודה וסליחה על ההמתנה.

פנחס זלצמן: שלום וברכה.

פנחס זלצמן: אני רוצה להודות לג'וינט ולסוכנות שמלווים אותנו, לאנשי משרד החוץ, לשגריר מר יואל והשגריר מר רזר ולצוות נתיב ואנשי הסוכנות המקצוענים שבלעדיהם לא היינו יכולים לתפקד ולעבוד.

פנחס זלצמן: תודה רבה.

פנחס זלצמן: דבר שני שאני רוצה לומר, לפני תחילת המערכה ישבנו עם החמ"ל של משרד החוץ, תכננו איתם והיינו ערוכים מהיום הראשון למאות חדרי מלון ואפשרות להכין אלפי מנות ביום מהרגע הראשון ועד עכשיו אנחנו מחזיקים בעיר קישינב בכל יום נתון לפחות 500 חדרים.

פנחס זלצמן: אחת הסיבות לכך שאחרי שאנשים עוברים את מה שתואר פה קודם, לא לשכן אותם באולמות של 200-300 אנשים יחד אלא לתת לכל אחד את המינימום של החיים הפרטיים באותם ימים.

פנחס זלצמן: היה צוואר בקבוק, היו קשיים בתיאום.

פנחס זלצמן: מהרגע שהפרוייקטור נכנס ולאט לאט גם במקביל, חסר מהדברים עשו קודם, יש תיאומים בין כל הארגונים, נכבד את כולם, ניתן לכל אחד את הכבוד שלו.

פנחס זלצמן: באופן כללי אין פה שום בעיה של תיאום, אני לא יודע על מה בכלל מדברים פה.

פנחס זלצמן: אני חי פה עם מאות עובדים תחתיי, אנחנו מתואמים באופן מלא.

יום טוב חי כלפון: רק שנבין, אתה הרב הראשי של מולדובה?

יום טוב חי כלפון: אתה מרכז בשטח את כל הפליטים וזכאי השבות שנמצאים במולדובה?

פנחס זלצמן: אין לנו שום בעיה של תיאום, חבל על החצי שעה שדיברו על זה היום, זה חדשות של לפני שבוע.

פנינה תמנו: כבוד הרב, זו שרת העלייה והקליטה.

פנחס זלצמן: תהיי מבורכת, אמרו שבלעדייך היו תקועים פה לפחות עוד אלף אנשים.

פנינה תמנו: תודה.

פנינה תמנו: כבוד הרב, יש לי שאלה.

פנינה תמנו: אני הגעתי לבית המלון לחלק מהעולים שהגיעו לארץ ושאלתי שאלה מהשרוול.

פנינה תמנו: שאלתי כל אחד מי הגיע דרך הסוכנות, מי דרך הקרן לידידות, מי דרך חב"ד ודרך הרבנים.

פנינה תמנו: אני חייבת לומר שהרוב הגיעו לבתי הכנסת.

פנינה תמנו: יהודי שנכנס לצרה הולך לבתי הכנסת.

פנינה תמנו: צריך לעשות מיפוי של כל בתי הכנסת וגם בתי כנסת סגורים, להשאיר שלט מאוד ברור מה הכתובת אליה הם פונים.

פנינה תמנו: הייתי רוצה לשאול אותך, כבוד הרב, כמה יהודים לא יודעים למי לגשת, עוברים את הגבולות ולא נתקלים באף אחד?

פנינה תמנו: כמה אתה משער?

פנחס זלצמן: אני מעדיף לא להתנסח כי אני לא רוצה ללחוץ על כל מיני יבלות של חלק מהארגונים שציינת, יש להם אינטרסים אחרים.

פנחס זלצמן: למרות שאני יודע כמה את עסוקה וכמה את חשובה פה למערך, אני מבקש לא לענות על השאלה הזאת.

פנינה תמנו: בסדר גמור.

פנחס זלצמן: הדבר הכי חשוב, אנחנו מממנים את הפעולות מהכיס.

פנחס זלצמן: אני מחזיק פה בתי מלון, אוכל, השגריר שנמצא פה היה פה, המנהל של הג'וינט היה פה, אנשים היו פה.

פנחס זלצמן: עד רגע זה לא קיבלתי - - חוץ מחבריי שתרמו, לקחתי הלוואות מבתי קזינו, בואי תראי איתי בשידור חי איך זה נראה.

פנחס זלצמן: רופא מטפל פה באישה, כל רגע ככה זה נראה.

פנינה תמנו: אני אגיד לך משהו.

פנינה תמנו: היום בישיבה עם ראש הממשלה והגורמים כאן, יחד עם האוצר, תהיה קופה שרלוונטית רק לדבר הזה.

פנינה תמנו: למה אתם צריכים להיערך בסוכנות?

פנינה תמנו: לשחרר כספים לרבנים שלוקחים מכיסם, לוקחים הלוואות, זה צריך להיפסק.

פנחס זלצמן: למה אין לי כסף?

פנחס זלצמן: למה אני צריך לקחת מבתי קזינו?

פנינה תמנו: הוא צודק, אתה צודק לחלוטין.

פנחס זלצמן: השאירו אותי שעה וחצי.

פנחס זלצמן: סליחה שאני אומר לכם, אני יותר חשוב לכל הדיון.

פנחס זלצמן: אני מממן את זה, לא המדינה שלי.

פנחס זלצמן: דחיתי גורמים עוינים של מדינת ישראל.

פנחס זלצמן: אין לי כלום, תסתכלי.

פנחס זלצמן: אני צריך לדאוג להם למלון, אין לי מלון.

יום טוב חי כלפון: אתה יכול לתת לנו הערכה של סכומים שחסרים לכם?

פנינה תמנו: הוא צריך מלון.

פנחס זלצמן: אני מעריך 3,000,000 דולר.

קריאה: זה לא סיפור, למדינת ישראל קשה לתת?

פנינה תמנו: אנחנו אישרנו מאות מיליונים לסיפור של החילוץ.

פנינה תמנו: אני אומרת לעשות עם הרבנים, להתחיל להזרים כספים.

איתמר בן גביר: אני מאוד מעריך אותך ואני יודע כמה את פועלת, אין אחד שלא אומר שאת פועלת מצוין.

איתמר בן גביר: אני מדבר על כלל הממשלה, ממשלה שיודעת לתת 50,000,000,000 לתנועה האסלאמית - - -

קריאה: תפסיק, זה לא הזמן.

איתמר בן גביר: למה הם צריכים להוציא כסף מכיסם?

פנינה תמנו: תפסיקו להתווכח בזמן שהרב נמצא שם במצוקה, מנסה למצוא לאנשים איפה להיות.

איתמר בן גביר: זו הבעיה?

איתמר בן גביר: 3,000,000 דולר?

פנינה תמנו: אני רוצה שתבדקו, בגלל שאנחנו עושים את זה דרככם כדי שלא תהיה פרוצדורה מסובכת, תבדקו כבר עכשיו כשהוא אומר שאין לו כסף לתת למלונות, תתחברו אליו אחרי השיחה הזאת ותראו איך מזרימים אליו כסף או שלוקחים את העלויות עליכם דרך המדינה.

פנחס זלצמן: אני רוצה לומר לכל מי שנמצא בדיון ויכול באמת לעזור, לא רק לדבר - - -

יום טוב חי כלפון: יש לנו את הפרטים, אנחנו נקשר בינך לבין אנשי הסוכנות ומשרד הקליטה.

פנחס זלצמן: כבוד השרה, מתחנוני ליבי, אני לא יודע מה לעשות.

פנחס זלצמן: אני לא עושה הצגות של בכי, היו פה אנשי השגרירות, גם השגריר הקודם היה פה שבועיים וגם השגריר הנוכחי.

פנחס זלצמן: הם יודעים שמה שאני אומר זה אמת.

פנחס זלצמן: בשבת לקחתי הלוואה מבית קזינו.

פנחס זלצמן: אני אומר לכם משהו אחרון למחשבה ואני אדבר בעדינות.

פנחס זלצמן: העלנו מאוקראינה 1,200 אנשים מעל גיל 18 ומתחת לגיל 64.

פנחס זלצמן: אתם מבינים לבד איך עשינו את זה, אתם מבינים לבד כמה כסף זה עולה.

פנחס זלצמן: אני לא קיבלתי גרוש עד עכשיו.

פנחס זלצמן: מדובר בטובי בניה של יהדות אוקראינה.

פנחס זלצמן: היהודי הזה שנמצא מולכם עושה עבודת קודש, הוא צודק בכל מילה.

פנחס זלצמן: אין בעיות של תיאום - - -

יום טוב חי כלפון: זו בדיוק מטרת הדיון שלנו, אתה המחשת לנו.

פנחס זלצמן: כל אדם שנמצא פה מקבל פה הכל.

יום טוב חי כלפון: תודה רבה, הרב זלצמן.

יום טוב חי כלפון: אנחנו התכנסנו היום למטרה הספציפית הזאת, לתאם ולתכלל את המאמצים בין הארגונים והגופים השונים.

יום טוב חי כלפון: בשביל זה מונה פרוייקטור ואני מקווה שמכאן והלאה - - -

סטלה וינשטיין: יום טוב, כשהם אומרים לך שיש נציגים בגבולות כשהם לא שם, אין נציגים - - -

פנינה תמנו: אני ממליצה, אם צריך לתגבר, שיתוף פעולה איתם.

פנינה תמנו: אני אומרת לכם, זה לא משנה אם הוא שליח של הסוכנות, שלהם, של הרבנים או מתנדב.

פנינה תמנו: כולם ביחד יד אחת, ככה זה יהיה יעיל.

יום טוב חי כלפון: אני רוצה לתת לעוד ארגון, יש הרבה ארגונים שביקשו לדבר.

יום טוב חי כלפון: חבר הכנסת לשעבר דב ליפמן מארגון יד לעולים, גם לו יש כמה נקודות שאולי יהיו יותר קשורות לקליטה פה בארץ.

יום טוב חי כלפון: יש לנו עוד הרבה על מה לדבר ויהיו עוד ישיבות.

יום טוב חי כלפון: חבר הכנסת לשעבר ליפמן, בבקשה דבר בקצרה על הנקודות שרצית להעלות.

דב ליפמן: תודה רבה כבוד היושב ראש.

דב ליפמן: אני כמובן מברך על כל העשייה שנעשתה פה.

דב ליפמן: אני רוצה להעלות כמה נקודות ששמענו מהשטח, יכול להיות שמשרד העלייה והקליטה יכול לטפל בהן.

דב ליפמן: דבר ראשון, יש המון נשים יהודיות שהגיעו לפה בלי בעליהן כמובן, כי הם חייבים להיות שם, ובעליהן לא יהודים.

דב ליפמן: מה הבעיה?

דב ליפמן: הן פה והן לא יכולות להתחיל את תהליך העלייה שלהן כי אם הן יעשו את זה עכשיו, זה מונע מהבעל להגיע אחרי המלחמה כי הוא יכול לעלות רק יחד האישה.

דב ליפמן: יכול להיות שיש טעות - - -

נתי קנטורוביץ': יש הנחיה של שרת הפנים, הקונסולים שלנו קיבלו אישור להנפיק אשרות עלייה למשפחות לא שלמות מתוך הבנה ברורה מה המצב.

דב ליפמן: וכשהבעל יגיע הוא יכול לעלות גם.

דב ליפמן: מדהים, נעביר להם את זה.

נתי קנטורוביץ': זו הנחיה מהרגע הראשון.

דב ליפמן: מעולה, אנחנו נעביר להם את המסר.

דב ליפמן: דבר שני, דיברנו על התושבים החוזרים והבעיה של ביטוח לאומי.

קריאה: זה מטופל על ידי מאיר שפיגלר כדי שיהיו פטורים מתשלום של 12,000.

דב ליפמן: בסדר גמור, נעביר את זה לאנשים בשטח.

דב ליפמן: דבר שלישי, אנשים שהיו בתהליך גיור בקהילות מוכרות ומגיעים לפה כתיירים - - -

יום טוב חי כלפון: התהליך נעצר למעשה.

דב ליפמן: נכון.

דב ליפמן: האם יכולה להיות וועדת חריגים או משהו?

פנינה תמנו: אנחנו נטפל בהצלת נפשות, קליטה ראשונית, ואז המעטפת של החיים בשגרה.

יום טוב חי כלפון: אבל הוא מעלה את זה לגבי הזכאות, בגלל שהם בתהליך גיור אין להם זכאות אבל הם הגיעו לפה אבל בתהליך גיור.

פנינה תמנו: זו סוגייה מעניינת.

קריאה: הם עברו את תהליך הגיור אבל לא היו תשעה חודשים בקהילה מוכרת.

קריאה: אפשר לחשוב על מהלך שבו הם באים לארץ באופן זמני כמו כולם, ותשעת החודשים יהיו בקהילה מוכרת בארץ.

קריאה: צריך לדבר על זה עם משרד הפנים, הם אחראיים על - - -

דב ליפמן: מדהים, אז נהיה בקשר כדי לסדר את זה.

דב ליפמן: דבר אחרון, השרה אמרה שיש - - -

פנינה תמנו: זו שאלת מדיניות, אנחנו נביא אותה לקבינט.

פנינה תמנו: זו שאלת מדיניות אם אנחנו נותנים go no go גם למי שבאמצע תהליך גיור ולא מוכר כזכאי חוק השבות.

פנינה תמנו: זו שאלה שצריך להביא לשרת הפנים שהיא הסמכות, צריך להודות, אף אחד לא יכול לקחת לה את התפקיד.

דב ליפמן: דבר אחרון, דיברנו על המקומות שיש עכשיו לאלה שלא קיבלו את תעודת העולה לפני שהגיעו.

דב ליפמן: קיבלנו המון פניות על התורים במשרד הפנים וכדומה.

דב ליפמן: שמעתי עכשיו שיש שישה מקומות במדינה, הם יכולים פשוט לפרסם איפה הם כדי שנוכל להפיץ בשטח שאפשר להגיע לשם לקבל את הזכאות.

דב ליפמן: אנחנו לא יודעים מה המקומות - - -

פנינה תמנו: הם מקבלים את הטופס בנתב"ג, כל אחד ממועמדי העלייה.

דב ליפמן: אני מדבר על אלה - - -

יום טוב חי כלפון: נציגת רשות האוכלוסין, רונית אליאן, את רוצה להגיב בקצרה?

יום טוב חי כלפון: אנחנו צריכים לסגור את הדיון.

רונית אליאן: אני אענה לכל מי ששאל את השאלה לגבי תורים ושינוי מעמד מתייר לעולה.

רונית אליאן: אין צורך לקבוע תור בלשכות מינהל האוכלוסין למי שנכנס כתייר ובוצעה לו בדיקה ראשונית, כמו שציינו פה, אלא במרכזי הקליטה כפי שגם השרה ציינה.

רונית אליאן: נכון להיום יש שלושה מרכזי קליטה, מחר יהיו עוד שלושה וביום שני מצטרף השביעי למיטב הבנתי.

רונית אליאן: כל תהליך קביעת התורים בלשכות מינהל האוכלוסין מתייתר במקרים האלה.

רונית אליאן: לשאלות של שני חברי הכנסת הנכבדים, בירור הזכאות מתבצע על ידי נתיב כמו שנתי ציין פה.

רונית אליאן: הזכאות לרוב נבדקת ומאומתת באותו יום.

רונית אליאן: נציגי לשכות האוכלוסין לוקחים את הבקשות פיזית ללשכות מינהל האוכלוסין, מנפיקים תעודות זהות זמניות ומחזירים את זה למבקשי השירות בתוך שלושה ימי עבודה.

פנינה תמנו: מה שמך?

רונית אליאן: רונית אליאן, מנהלת אגף אשרות ומעמד ברשות האוכלוסין וההגירה.

פנינה תמנו: יופי.

פנינה תמנו: אז אתם בקשר צמוד עם המשרד שלי ואתם כבר שם בתחנות?

רונית אליאן: לגמרי.

פנינה תמנו: יופי, מחר אנחנו מתחילים גם תחנות נוספות.

רונית אליאן: עוד שלושה והבנתי שביום שני יש עוד אחד בחיפה.

יום טוב חי כלפון: תודה רבה.

יום טוב חי כלפון: יש לנו גם נציגות מהרשויות המקומיות, אנחנו יודעים שאתם שותפים למאמץ, זה נאמר קודם.

יום טוב חי כלפון: סגן ראש עיריית אשדוד, עורך דין אלי נכט, בבקשה.

אלי נכט: אני אעשה את זה בקצרה.

אלי נכט: גם אני הייתי בקרוואנים, אבל לא על זה אדבר.

אלי נכט: יש לי שני כובעים, חזרתי לפני יומיים מהמשלחת של הסוכנות היהודית יחד עם יושב ראש הסוכנות בפועל, אחרי זה הייתי גם עם שר התפוצות ועברנו על כל מחנות הפליטים, סוכנות, נתיב.

אלי נכט: אני רוצה להגיד אישית כמי שנגע בכל אותן הנקודות, הם עושים עבודה מדהימה.

אלי נכט: הקונסולים עובדים מהבוקר על הלילה, לא יוצאים מבית המלון.

אלי נכט: הסוכנות היהודית רכשה כמעט את כל בתי המלון, כשאני רציתי להישאר יום אחד נוסף ונכנסתי ל-booking, לילה בפולין עולה 7,000 ₪.

אלי נכט: אין בתי מלון בכל פולין בגלל שהסוכנות הצליחה לרכוש.

אלי נכט: תמיד יש לאן יותר טוב, זאת מלחמה, פוטין לא שלח לנו הודעה - - -

יום טוב חי כלפון: האם אתה רוצה להתייחס להיבט של הרשות המקומית?

יום טוב חי כלפון: אתם באשדוד נערכים לקלוט?

אלי נכט: הגיעו 200 משפחות, הם מגיעים לבתי מלון והכל בסדר.

אלי נכט: אני רוצה להתייחס דווקא לכובע שלי כעורך דין, במקרה עסקתי בזה 15 שנים רק בתחום הספציפי.

אלי נכט: יש מספר דברים שהייתי מציעה לשרה, אם אפשר, או לפרוייקטור שאיננו.

אלי נכט: ראשית, נתיב הוא גוף מדהים וחשוב, כיוון שיש לחץ מטורף ומגיעים אנשים, חלקם עם מצבים הומניטריים קשים, אני מציע להקים וועדת חריגים כי יש אנשים שלא יכולים לחכות 4-5 חודשים.

פנינה תמנו: למה?

אלי נכט: לאנשים מסוימים שמגיעים וצריכים לקבל תעודת זכאות, נגיד שהם הגיעו לאשדוד - - -

פנינה תמנו: זה לא לוקח ארבעה חודשים, זה לוקח יום-יומיים.

אלי נכט: היום יש אצלנו קונסול חדש שיושב אצלנו באשדוד ומנפיק.

אלי נכט: עשוי להגיע מצב שהקצב הולך ויגבר, לפי הנתונים שיש שם - - -

פנינה תמנו: אז אנחנו ניתן את המענה.

יום טוב חי כלפון: דיברנו על כוח האדם.

פנינה תמנו: הסיפור יהיה תגבור הקונסולים ולא ארבעה חודשים.

אלי נכט: רק ברשותך, עוד נקודה אחרונה לגבי יהודי רוסיה.

אלי נכט: היו מספר מקרים שהגיעו אליי בהם אנשים הגיעו כתיירים מרוסיה כדי להחליף את הזכאות פה.

אלי נכט: האנשים בנתב"ג אמרו להם לצאת בחזרה כיוון שהם לא תיירים אלא באו להחליף זכאות.

אלי נכט: היו מספר משפחות כאלה שפנו אליי.

אלי נכט: רק לוודא ברמת ההנחיה שלא רק אלה שמגיעים מאוקראינה אלא גם אזרחי רוסיה - - -

פנינה תמנו: אנחנו מכירים בזה שיהודי רוסיה ויהודי בלרוס, כולם זכאי חוק השבות וכולם מקבלים את אותו מענה בחירום, כולל מלונות, כולל העברה - - -

אלי נכט: אני מדבר על אלה שאת עדיין לא יודעת אם הם זכאים, הם הגיעו כביכול עם מסמכים ביד.

אלי נכט: כיוון שלעלות דרך נתיב ממוסקבה לוקח הרבה זמן, לא ניכנס עכשיו לזמנים - - -

פנינה תמנו: אנחנו מנגישים את זה שהם באים ואנחנו בודקים - - תקשיב, כרגע היום בנתב"ג כל מי שנכנס מרוסיה, מאוקראינה וכל מדינות המעטפת, שואלים אותו האם אתה זכאי חוק השבות.

פנינה תמנו: ברגע שהוא אומר כן, הוא מועבר לאגף שלי.

פנינה תמנו: באגף שלי יושבים נתיב ומשרד העלייה והקליטה ושואלים אותם אם הם רוצים לעשות שינוי.

פנינה תמנו: אם יש אשרה של נתיב, עושים במקום.

פנינה תמנו: אם לא, אנחנו מציעים לו בית מלון ואומרים לו - - הרוב בוחרים ללכת למשפחה.

פנינה תמנו: אנחנו אומרים להם לחזור להסדיר את המעמד שלהם תוך X זמן, הם מקבלים את אותו מענה.

אלי נכט: הם מקבלים תעודת עולה בנתב"ג?

פנינה תמנו: בוודאי, וגם סל קליטה.

אלי נכט: זה כמובן, אני מדבר על אלה שהחליפו את המעמד בנתב"ג.

פנינה תמנו: לא, אי אפשר לבדוק את זה בנתב"ג על רגל אחת.

פנינה תמנו: בגלל זה פתחנו את התחנות, אני שוב מדגישה.

פנינה תמנו: מה שאני כן אומר זה שבשבועיים הראשונים היו אנשים שנכנסו ולא היו עדיין את התחנות.

פנינה תמנו: נצטרך לצאת בקמפיין בשפה הרוסית בחדשות וגם בפרסומים ישראליים כי בסוף כולם הלכו למשפחות, שיחזרו אלינו להסדיר את המעמד.

פנינה תמנו: רובם חוזרים, מגיעים למשרד העלייה והקליטה וזה מסתדר.

קריאה: איפה נמצאים שלושת מרכזי הקליטה אליהם הם צריכים לפנות?

פנינה תמנו: יש לנו את המלונות בפריסה ארצית.

רונית אליאן: ברשותך, אני יכולה לענות לו.

רונית אליאן: היום נפתחו בנוף הגליל, נתניה ואשדוד, ב-16 ייפתחו בירושלים, תל אביב ובאר שבע, וב-21 ייפתח בחיפה.

יום טוב חי כלפון: ג'וש, אתה רוצה להתייחס?

ארתור שוורץ: אני רק רוצה להגיב לדברים שנאמרו קודם.

ארתור שוורץ: הסוכנות היהודית הוציאה ומוציאה עשרות אוטובוסים.

ארתור שוורץ: אנחנו מממנים יציאת אוטובוסים, אנחנו דואגים להיות שם לקבל את האנשים.

ארתור שוורץ: אם מישהו פה בוועדה שומע את הדברים האלה ודברים שנאמרו ויודע על אוטובוסים ללא מימון, אנחנו נממן אותם.

ארתור שוורץ: אם מישהו יודע על אוטובוסים שעומדים לצאת, אנחנו נהיה שם לפגוש אותם.

ארתור שוורץ: אנחנו פה, כל מי שיש לו טענה כמו שעלתה לפני כן - - -

יום טוב חי כלפון: לכולנו יש את אותה מטרה קדושה של הבאת אחינו היהודים בצורה יעילה ומיטבית.

ארתור שוורץ: אנחנו ניצור קשר עם הרב הראשי של מולדובה.

יום טוב חי כלפון: אני מציע ממש אחרי הדיון.

רון כץ: לעניין המימון, אף אחד לא צריך לממן את זה מעצמו.

יום טוב חי כלפון: בהחלט, על מדינת ישראל לממן.

קריאה: דרך אגב, נפגשנו עם הרב הראשי בפולין, בוורשה, אני בטוח שהוא ישמח ויתחבר למה שאמר הרב במולדובה.

קריאה: צריך לעשות מיפוי של כל הרבנים שנמצאים בגבול ולתת להם עזרה כלכלית.

קריאה: כרגע הם עושים את זה מתרומות.

יום טוב חי כלפון: נכון.

יום טוב חי כלפון: אנחנו ניתן את זכות הדיבור לרשויות המקומיות, הדס דניאלי ילין היא המשנה למזכ"ל התנועה הקיבוצית.

יום טוב חי כלפון: אני מבקש בקצרה.

פנינה תמנו: אני צריכה לצאת.

פנינה תמנו: תודה לכולכם, תודה לך חבר הכנסת.

פנינה תמנו: נשפר את מה שצריך לשפר.

יום טוב חי כלפון: השרה, את אמרת וצדקת והרבה אנשים צדקו במובן הזה שאמרנו שצריך להקים את הוועדה הזאת, יש כאלה שאמרו שאולי אין צורך, יש כבר אנשים שעובדים.

יום טוב חי כלפון: ראינו היום מדוע יש צורך לוועדה, להציף את הנושאים, להצליב נתונים, להחליף עמדות ודעות.

יום טוב חי כלפון: זאת ההוכחה שצריך את הוועדה הזאת.

פנינה תמנו: מכל מלמדנו השכלנו.

יום טוב חי כלפון: תודה רבה.

יום טוב חי כלפון: הדס דניאלי ילין, בבקשה.

הדס דניאלי ילין: תודה.

הדס דניאלי ילין: אני רוצה להודות לשרה על שיתוף הפעולה.

הדס דניאלי ילין: אני רוצה להגיד שאנחנו בתנועה הקיבוצית ערוכים לקליטה במסגרת תוכנית שנקראת בית ראשון במולדת, תוכנית שקיימת משנות ה-90.

הדס דניאלי ילין: עשינו מיפוי בשבוע האחרון ויש לנו עשרות קיבוצים שמעוניינים לקלוט.

הדס דניאלי ילין: אנחנו חושבים שהדרך הזאת של קליטה בתוך קהילה עם המעטפת הקהילתית שקיבוצים יודעים לתת - - -

יום טוב חי כלפון: אתם בקשר עם משרד הקליטה, נכון?

הדס דניאלי ילין: אנחנו בקשר עם משרד הקליטה.

הדס דניאלי ילין: אני חושבת שצריך לשים קצת יותר גז על העניינים ולרוץ קצת יותר מהר בגלל שהדברים האלה לוקחים זמן, אנחנו צריכים לשחרר הרבה מאוד חסמים.

הדס דניאלי ילין: צריך להתחיל להיערך כי הקליטה הנכונה היא דרך הקהילה ולא בערי קרוואנים.

הדס דניאלי ילין: אנחנו ערוכים ומבקשים - - -

יום טוב חי כלפון: אני שומע מכם שהתנועה הקיבוצית ערוכה לקבל את העולים ולתת להם דיור וכל מה שצריך, נכון?

יום טוב חי כלפון: יש לכם הערכת מספרים שאתם יכולים לקלוט?

הדס דניאלי ילין: אם נותנים לנו להביא קרוואנים, אנחנו יודעים לקלוט ויכולים לקלוט אלפי אנשים.

הדס דניאלי ילין: אנחנו מביאים את הקרוואנים לתוך הקיבוצים, 5-10 בכל קיבוץ.

הדס דניאלי ילין: אנחנו יודעים לקלוט לא מעט משפחות.

יום טוב חי כלפון: איפה החסם?

יום טוב חי כלפון: באספקת הקרוואנים באמצעות המשרדים השונים?

יום טוב חי כלפון: זה חסם של אישורי בנייה ותכנון?

הדס דניאלי ילין: הוא גם בנייה של מודל שיוסכם וגם רגולטורי, לתת לנו את האפשרות לוותר על כל הרגולציה ולהציב כמה שיותר מהר את הקרוואנים.

יום טוב חי כלפון: תודה רבה לך.

יום טוב חי כלפון: חברים, אנחנו ננעל את הדיון.

יום טוב חי כלפון: כפי שאמרתי קודם, לא מעט חברים היו כאן איתי כשקראנו להקים וועדה כזאת בכנסת.

יום טוב חי כלפון: היום אנחנו מבינים עד כמה זה היה נחוץ, עד כמה היה צורך בזה.

יום טוב חי כלפון: אנחנו יוצאים מכאן עם כמה בשורות, אבל בעיקר משימות.

יום טוב חי כלפון: ריכזתי את זה בקצרה.

יום טוב חי כלפון: הסוכנות צריכה יחד עם כל הגופים להקים איזשהו מוקד אחד מרכזי בשיתוף פעולה עם הגופים ולתכלל את כל המאמצים יחד עם הארגונים השונים שם.

יום טוב חי כלפון: כל מי שמוציא אוטובוסים, אין דבר כזה שהרב של מולדובה או גוף אחר יוציא מהכיס שלו את המימון לאוטובוסים ולהוצאת האנשים.

יום טוב חי כלפון: יש משימה ראשונה ודחופה, אני מבין שממש בשעה הקרובה אתם יושבים על זה עם הפרוייקטור כדי לרכז את כל המאמצים האלה.

יום טוב חי כלפון: התבשרנו היום מפי השרה שטופס ה-go no go שעד עכשיו היה מונפק רק על ידי אנשי נתיב שהולכים לתגבר בכוח אדם, אבל עדיין לא מספיק, הם יקבלו תגבור מאנשי הסוכנות היהודית כדי שהזרימה של האנשים שמגיעים למעברי הגבול ואחרי זה טסים לישראל, זה יהיה הרבה יותר מהיר.

יום טוב חי כלפון: שמענו עוד בשורה מהפרוייקטור שהחל מאתמול בלילה כל מי שנוחת, עבר את הטופס הזה והוא בעצם זכאי פוטנציאלי לחוק השבות יקבל ביטוח בריאות.

יום טוב חי כלפון: זה נושא מאוד חשוב.

יום טוב חי כלפון: שמענו גם בנוגע לשינוי סטטוס לאנשים, רשות האוכלוסין, נתיב וכל הגופים יגיעו פיזית לבתי המלון ולמרכזים, תגיעו לאנשים ותתגברו כוח אדם כדי ששינוי הסטטוס ממעמד תייר למעמד עולה יהיה הרבה יותר מהיר.

יום טוב חי כלפון: יש לכולם הרבה מאוד עבודה.

יום טוב חי כלפון: אנחנו כמובן נכנס שוב וועדה, אני מקווה בקרוב, למרות שזו פגרה.

יום טוב חי כלפון: לאור מה ששמענו היום ולאור מצב החירום נבקש מיושב ראש הכנסת לכנס וועדת מעקב.

יום טוב חי כלפון: טוב שיש לנו את הניסיון הרב של חבר הכנסת בגין שיעזור לנו כאן

יום טוב חי כלפון: עם התקנון כדי לכנס שוב את הוועדה.

יום טוב חי כלפון: אני מודה לכולם, הישיבה נעולה.